GA Iris Oifigiúil an Aontais Eorpaigh L NaN/1

RIALACHÁN (CE) uimh. 3697/2008 Ó PHARLAIMINT NA hEORPA AGUS ÓN gCOMHAIRLE

an 20 Feabhra 2008

maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta na hEorpa, agus lena n-aisghairtear Treoir 91/670/CEE ón gComhairle, Rialachán (CE) Uimh. 1592/2002 agus Treoir 2004/36/CE

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 80(2) de,

Ag féachaint don togra ón gCoimisiún,

Ag féachaint don Tuairim ó Choiste Eacnamaíoch agus Sóisialta na hEorpa (1),

Tar éis dóibh dul i gcomhairle le Coiste na Réigiún,

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh (2),

De bharr an méid seo a leanas:

(1) Ba cheart go n-áiritheofaí go mbeadh leibhéal ard aonfhoirmeach cosanta ar shaoránaigh Eorpacha san eitlíocht shibhialta i gcónaí, trí rialacha comhchoiteanna sábháilteachta a ghlacadh agus trí bhearta lena n-áiritheofaí go gcomhlíonfadh táirgí, daoine agus eagraíochtaí sa Chomhphobal na rialacha sin agus na rialacha arna nglacadh chun an comhshaol a chaomhnú. Ba cheart go gcuirfeadh sé sin le saorghluaiseacht earraí, daoine agus eagraíochtaí sa mhargadh inmheánach a éascú.

(2) Ina theannta sin, ba cheart go mbeadh aerárthaí tríú tíortha a oibrítear ag dul isteach sa chríoch ina bhfuil feidhm ag an gConradh, laistigh den chríoch sin agus ag dul amach aisti faoi réir maoirseachta iomchuí ar leibhéal an Chomhphobail faoi na teorainneacha a socraíodh leis an gCoinbhinsiún um Eitlíocht Shibhialta, a síníodh in Chicago an 7 Nollaig 1944 (‘Coinbhinsiún Chicago’) agus ar páirtithe na Ballstáit uile ann.

(3) Déantar foráil cheana féin i gCoinbhinsiún Chicago do chaighdeáin íosta chun sábháilteacht na heitlíochta sibhialta agus chun caomhnú an chomhshaoil a bhaineann leis sin a áirithiú. Ba cheart go n-áiritheodh na ceanglais fhíor-riachtanacha Chomhphobail agus na rialacha a glacadh chun iad a chur chun feidhme go gcomhlíonfadh na Ballstáit na hoibleagáidí a chuireann Coinbhinsiún Chicago orthu, lena n-áirítear na hoibleagáidí a chuireann sé orthu i leith tríú tíortha.

(4) Ba cheart don Chomhphobal, de réir caighdeán agus cleachtas molta a socraíodh le Coinbhinsiún Chicago, ceanglais fhíor-riachtanacha a leagan síos a bheadh infheidhme ar tháirgí, ar pháirteanna agus ar fhearais aerloingseoireachta, ar dhaoine agus ar eagraíochtaí a bhfuil baint acu le hoibriú aerárthaí, agus ar dhaoine agus ar tháirgí a bhfuil baint acu le hoiliúint píolótaí agus le scrúdú leighis a chur orthu. Ba cheart go dtabharfaí de chumhacht don Choimisiún na rialacha cur chun feidhme is gá a fhorbairt.

(5) Níor chuí go mbeadh na haerárthaí uile faoi réir rialacha comhchoiteanna, go háirithe i gcás aerárthaí de dhearadh simplí nó ar go háitiúil is mó a oibrítear iad, agus i gcás eitleán ar de dhéantús baile iad nó atá an-neamhchoitianta nó nach bhfuil ach líon beag díobh ann; ba cheart, dá bhrí sin, go bhfanfadh aerárthaí den sórt sin faoi rialú rialúcháin na mBallstát agus nach mbeadh aon oibleagáid faoin Rialachán seo ar Bhallstáit eile aitheantas a thabhairt do shocruithe náisiúnta den sórt sin. Ba cheart, mar sin féin, bearta comhréireacha a ghlacadh chun an leibhéal sábháilteachta san eitlíocht mar chaitheamh aimsire a mhéadú i gcoitinne. Ba cheart breithniú a dhéanamh, go háirithe, ar eitleáin agus ar héileacaptair a bhfuil uasmhais éirí de thalamh acu atá íseal agus a bhfuil a bhfeidhmiú ag méadú, ar féidir leo eitilt ar fud an Chomhphobail agus a dhéantar a tháirgiú ar mhodh tionsclaíoch. Is fearr dá bhrí sin is féidir iad a rialú ar leibhéal an Chomhphobail chun an leibhéal aonfhoirmeach sábháilteachta agus cosanta is gá ó thaobh sábháilteachta agus chaomhnú an chomhshaoil de a chur ar fáil.

(6) Ba cheart go ndéanfaí raon na gníomhaíochta Comhphobail a shainmhíniú go soiléir ionas go bhféadfaí daoine, eagraíochtaí agus táirgí atá faoi réir an Rialacháin seo agus a rialacha cur chun feidhme a shainaithint gan athbhrí. Ba cheart go ndéanfaí an raon sin a shainmhíniú trí thagairt a dhéanamh do liosta aerárthaí atá díolmhaithe ó chur i bhfeidhm an Rialacháin seo.

(7) Ba cheart táirgí, páirteanna agus fearais aerloingseoireachta, oibreoirí atá bainteach le haeriompar tráchtála, chomh maith le píolótaí agus daoine, táirgí agus eagraíochtaí atá bainteach lena n-oiliúint agus lena gcur faoi scrúdú leighis, a bheith deimhnithe nó ceadúnaithe a luaithe a shuífear go gcomhlíonann siad na ceanglais fhíor-riachtanacha a leagfaidh an Comhphobal síos de réir caighdeán agus cleachtas molta a socraíodh le Coinbhinsiún Chicago. Ba cheart go dtabharfaí de chumhacht don Choimisiún na rialacha cur chun feidhme is gá a fhorbairt chun coinníollacha eisithe an deimhnithe a bhunú nó chun na coinníollacha chun dearbhú inniúlachta a chur ina ionad a bhunú, agus na rioscaí a ghabhann leis na cineálacha éagsúla oibríochtaí, amhail cineálacha áirithe aeroibre agus eitiltí áitiúla le haerárthaí beaga, á gcur san áireamh.

(8) I gcás oibríochtaí neamhthráchtála, ba cheart na rialacha oibríochta agus na rialacha ceadúnaithe a chur in oiriúint do chastacht an aerárthaigh agus ba cheart sainmhíniú gaolmhar a leagan amach.

(9) Ba cheart srian a chur leis na pribhléidí a théann le ceadúnas píolóta fóillíochta de réir na hoiliúna a cuireadh ar an bpíolóta chun na rátálacha gaolmhara a fháil, i gcomhréir leis na rialacha cur chun feidhme.

(10) Chun go mbainfí amach cuspóirí an Chomhphobail maidir le saorghluaiseacht earraí, daoine agus seirbhísí, chomh maith leis na cuspóirí a bhaineann leis an gcomhbheartas iompair, ba cheart do na Ballstáit, gan ceanglais bhreise ná gan meastóireacht bhreise, glacadh le táirgí, le páirteanna agus le fearais, le heagraíochtaí nó le daoine a deimhníodh i gcomhréir leis an Rialachán seo agus lena rialacha cur chun feidhme.

(11) Ba cheart go mbeadh oiread solúbthachta ann go bhféadfaí díriú ar chúinsí faoi leith, amhail bearta práinneacha sábháilteachta, nó ceanglais oibriúcháin gan choinne nó ceanglais oibriúcháin teoranta. Ba cheart foráil a dhéanamh freisin chun leibhéal coibhéiseach sábháilteachta a bhaint amach ar mhodh eile. Ba cheart go mbeadh na Ballstáit i dteideal díolúintí a dheonú ó cheanglais an Rialacháin seo agus óna rialacha cur chun feidhme, ar an gcoinníoll go mbeadh teorainn dhocht lena raon feidhme agus go mbeadh siad faoi réir rialú cuí an Chomhphobail.

(12) Is gá socruithe níos fearr a dhéanamh i ngach ceann de na réimsí a chumhdaítear faoin Rialachán seo, ionas go mbeidh tascanna áirithe atá á ndéanamh faoi láthair ar leibhéal an Chomhphobail nó ar an leibhéal náisiúnta á ndéanamh ag aon chomhlacht saineolais speisialaithe amháin. Is gá, dá bhrí sin, Gníomhaireacht Sábháilteachta Eitlíochta na hEorpa (dá ngairfear ‘an Ghníomhaireacht’ anseo feasta) a bhunú, laistigh de struchtúr institiúideach agus de chóimheá cumhachta an Chomhphobail mar atá, a bheadh neamhspleách i ndáil le hábhair theicniúla agus a mbeadh neamhspleáchas dlíthiúil, riaracháin agus airgeadais aici. Chuige sin, is gá agus is cuí gur comhlacht Comhphobail a bheadh ann a mbeadh pearsantacht dhlítheanach aige agus a d'fheidhmeodh na cumhachtaí cur chun feidhme a thugtar dó leis an Rialachán seo.

(13) Faoi chóras institiúideach an Chomhphobail, is ar na Ballstáit go háirithe atá an cúram dlí an Chomhphobail a chur chun feidhme. Dá bhrí sin, tascanna deimhniúcháin a chaithfear a dhéanamh faoin Rialachán seo agus faoina rialacha cur chun feidhme, is ar an leibhéal náisiúnta a chuirfear i gcrích iad. I gcásanna áirithe, áfach, a shainmhíneofar go soiléir, ba cheart go mbeadh sé de chumhacht ag an nGníomhaireacht tascanna deimhniúcháin a dhéanamh mar a shonraítear sa Rialachán seo. Ba cheart go mbeadh cead ag an nGníomhaireacht, ar an gcúis chéanna, na bearta is gá a ghlacadh a bhaineann le hoibriú aerárthaí, le cáilíocht foirne nó le sábháilteacht aerárthaí tríú tíortha nuair is é sin an modh is fearr chun aonfhoirmeacht a áirithiú agus chun oibriú an mhargaidh inmheánaigh a éascú.

(14) Cuireann Rialachán (CE) Uimh. 2111/2005 (3) de dhualgas ar an nGníomhaireacht an fhaisnéis go léir a chur in iúl a d'fhéadfadh a bheith ábhartha maidir leis an liosta Comhphobail d'aeriompróirí atá faoi réir toirmisc ar a n-oibriú sa Chomhphobal, ar chúiseanna sábháilteachta, a thabhairt cothrom le dáta. Má dhiúltaíonn an Ghníomhaireacht údarú a dheonú d'aeriompróir faoi théarmaí an Rialacháin seo, ba cheart di gach faisnéis ábhartha ar a raibh an diúltú sin bunaithe a thabhairt don Choimisiún, ionas go bhféadfar ainm an aeriompróra a chur, más gá, ar an liosta sin.

(15) Chun go bhfeidhmeoidh scéim Chomhphobail um shábháilteacht eitlíocht shibhialta go héifeachtúil sna réimsí a chumhdaítear faoin Rialachán seo, beidh gá le comhoibriú neartaithe idir an Coimisiún, na Ballstáit agus an Ghníomhaireacht chun dálaí baolacha a bhrath agus chun bearta feabhais a ghlacadh de réir mar is iomchuí.

(16) Chun ‘cultúr sábháilteachta’ agus feidhmiú ceart córais rialúcháin sna réimsí a chumhdaítear faoin Rialachán seo a chur chun cinn, daoine ar finnéithe iad ar theagmhais agus ar tharluithe, caithfidh siad na teagmhais agus na tarluithe sin a thuairisciú go spontáineach. Dhéanfaí tuairisciú den sórt sin a éascú trí thimpeallacht neamhphionósach a bhunú, agus ba cheart go nglacfadh na Ballstáit bearta iomchuí a d'fhorálfadh chun faisnéis den sórt sin agus lucht a tuairiscithe a chosaint.

(17) Ba cheart go ndéanfaí gníomh go práinneach, bunaithe ar thorthaí fiosrúchán ar thionóiscí aeir, go háirithe nuair a bhaineann siad le dearadh lochtach aerárthaí agus/nó le hábhair oibriúcháin, chun muinín na dtomhaltóirí as an aeriompar a áirithiú.

(18) Chun cabhrú le cuspóirí sábháilteachta an Rialacháin seo a bhaint amach, ba cheart go dtabharfaí de chumhacht don Chomhphobal pionóis airgeadais a fhorchur ar shealbhóirí deimhnithe agus ar shealbhóirí formheasanna arna n-eisiúint ag an nGníomhaireacht. I gcomhréir le dlíchóras an Chomhphobail, ba cheart gurbh é an Coimisiún a d'fhorchuirfeadh na pionóis airgeadais sin ag gníomhú dó ar mholadh ón nGníomhaireacht. Ba cheart a aibhsiú gur fearr a bheidh an Coimisiún in ann dul i ngleic, ar bhealach níos mine, níos solúbtha agus níos céimithe le sárú ar na rialacha, trí phionóis airgeadais a thabhairt isteach, seachas trí dheimhniú a tharraingt siar.

(19) Ó tharla go mbeidh gach cinneadh a ghlacfaidh an Coimisiún faoin Rialachán seo faoi réir a athbhreithnithe ag an gCúirt Bhreithiúnais i gcomhréir leis an gConradh, ba cheart go dtabharfaí dlínse neamhtheoranta don Chúirt Bhreithiúnais, i gcomhréir le hAirteagal 229 den Chonradh, i ndáil le cinntí lena bhforchuireann an Coimisiún fíneálacha nó íocaíochtaí pionósacha tréimhsiúla.

(20) D'fhonn freagairt don imní mhéadaitheach atá ar dhaoine faoi shláinte agus faoi leas paisinéirí le linn eitiltí, is gá dearthaí aerárthaí a fhorbairt a dhéanfadh cosaint níos fearr ar shábháilteacht agus ar shláinte paisinéirí.

(21) D'fhéadfaí cuspóirí an Rialacháin seo a bhaint amach go héifeachtach trí chomhoibriú le tríú tíortha. Dá ndéanfaí amhlaidh, d'fhéadfaí oiriúnú a dhéanamh ar fhorálacha an Rialacháin seo agus ar a rialacha cur chun feidhme trí chomhaontuithe a chuirfeadh an Comhphobal i gcrích leis na tíortha sin. Sa chás nach mbeadh comhaontú den sórt sin ann, ba cheart go dtabharfaí cead do na Ballstáit, faoi réir rialú cuí an Chomhphobail, aitheantas a thabhairt do na formheasanna a dheonaítear do tháirgí eachtracha, do pháirteanna eachtracha, d'fhearais eachtracha, agus d'eagraíochtaí eachtracha agus do phearsanra eachtracha.

(22) Chun go mbeadh sí in ann cúnamh a thabhairt don Chomhphobal mar is cuí, ba cheart go dtabharfaí cead don Ghníomhaireacht a saineolas a fhorbairt maidir le gnéithe uile shábháilteacht na heitlíochta sibhialta agus chaomhnú an chomhshaoil a chumhdaítear faoin Rialachán seo. Ba cheart go dtabharfadh an Ghníomhaireacht cúnamh don Choimisiún agus an reachtaíocht is gá á hullmhú aige agus go dtabharfadh sí cúnamh do na Ballstáit agus don tionscal agus an reachtaíocht sin á cur chun feidhme. Ba cheart go mbeadh sí in ann sonraíochtaí deimhniúcháin agus ábhar treorach a eisiúint agus cinntí teicniúla a dhéanamh agus deimhnithe a eisiúint de réir mar is gá, ba cheart di cúnamh a thabhairt don Choimisiún trí mhonatóireacht a dhéanamh ar chur i bhfeidhm an Rialacháin seo agus a rialacha cur chun feidhme, agus ba cheart go dtabharfaí an t-údarás di is gá chun a tascanna a chur i gcrích.

(23) Ba cheart go ndéanfaí ionadaíocht ar an gCoimisiún agus ar na Ballstáit ar Bhord Bainistíochta chun rialú éifeachtúil a dhéanamh ar fheidhmeanna na Gníomhaireachta. Ba cheart go dtabharfaí na cumhachtaí is gá don Bhord sin chun an buiséad a bhunú, chun cur i bhfeidhm an bhuiséid sin a fhíorú, chun na rialacha cuí airgeadais a ghlacadh, chun nósanna trédhearcacha oibre a bhunú don chinnteoireacht a dhéanfaidh an Ghníomhaireacht agus chun an Stiúrthóir Feidhmiúcháin a cheapadh. Is cuí freisin go dtabharfaí cead don Ghníomhaireacht taighde a dhéanamh agus comhordú cuí a eagrú leis an gCoimisiún agus leis na Ballstáit. Is inmhianaithe go dtabharfadh an Ghníomhaireacht cúnamh don Chomhphobal agus do na Ballstáit i réimse an chaidrimh idirnáisiúnta, lena n-áirítear comhchuibhiú ar rialacha, aitheantas ar fhormheasanna agus comhoibriú teicniúil, agus go mbeadh sí i dteideal an caidreamh cuí a bhunú le húdaráis aerloingseoireachta tríú tíortha agus le heagraíochtaí idirnáisiúnta atá inniúil i ndáil le hábhair a chumhdaítear faoin Rialachán seo.

(24) Ar mhaithe le trédhearcacht, ba cheart go mbeadh ionadaithe thar ceann breathnóirí ó pháirtithe leasmhara ar Bhord Bainistíochta na Gníomhaireachta.

(25) Éilítear ar mhaithe le leas an phobail gur ar shaineolas neamhspleách amháin a bhunódh an Ghníomhaireacht a gníomh maille le sábháilteacht, agus an Rialachán seo agus na rialacha a ghlac an Coimisiún dá chur chun feidhme á gcur i bhfeidhm go docht aici. Chuige sin, ba cheart gurb é an Stiúrthóir Feidhmiúcháin a dhéanfadh na cinntí uile a bhaineann le sábháilteacht, agus ba cheart go mbeadh sé de shaoirse aige comhairle a lorg agus feidhmiú inmheánach na Gníomhaireachta a eagrú. Nuair a bheidh ar an nGníomhaireacht dréachtrialacha a fhorbairt, áfach, ar rialacha ginearálta iad agus ar rialacha iad a bheidh le cur chun feidhme ag na húdaráis náisiúnta, ba cheart go mbeadh páirt ag na Ballstáit sa phróiseas cinnteoireachta.

(26) Is gá a áirithiú go dteachtóidh na páirtithe a ndéanfaidh cinntí a dhéanfaidh an Ghníomhaireacht difear dóibh na leigheasanna is gá ar mhodh a oireann do nádúr speisialta réimse na heitlíochta. Ba cheart go mbunófaí meicníocht oiriúnach achomhairc ionas go bhféadfaí cinntí an Stiúrthóra Feidhmiúcháin a achomharc chuig Bord Achomhairc speisialaithe a mbeadh a chinntí, ar a uain faoi réir caingne os comhair na Cúirte Breithiúnais.

(27) Chun uathriail iomlán agus neamhspleáchas iomlán na Gníomhaireachta a áirithiú, ba cheart buiséad uathrialach a thabhairt di a mhaoineofaí go bunúsach as ranníocaíocht an Chomhphobail agus as táillí a d'íocfadh úsáideoirí an chórais. Níor chóir go gcuirfeadh aon ranníocaíocht airgeadais a fhaigheann an Ghníomhaireacht ó Bhallstát, ó thríú tíortha ná ó aonáin eile isteach ar a neamhspleáchas ná ar a neamhchlaontacht. Ba cheart go mbeadh nós imeachta buiséid an Chomhphobail infheidhme a mhéid a bhaineann le ranníocaíocht ón gComhphobal agus le haon fhóirdheontais eile is inmhuirearaithe ar bhuiséad ginearálta an Aontais Eorpaigh. Ba cheart gurb í an Chúirt Iniúchóirí a dhéanfadh iniúchadh ar na cuntais.

(28) Sula mbunófar aon oifigí áitiúla de chuid na Gníomhaireachta, ba cheart go mbunófaí rialacha ginearálta chun go soiléireofaí na ceanglais is gá a shásamh agus an ranníocaíocht a chaithfidh an Ballstát lena mbaineann a chur ar fáil.

(29) Ó tharla nach féidir leis na Ballstáit cuspóirí an Rialacháin seo, eadhon rialacha comhchoiteanna i réimse shábháilteacht na heitlíochta sibhialta agus chaomhnú an chomhshaoil a bhunú agus a chur i bhfeidhm go haonfhoirmeach, a bhaint amach go leordhóthanach agus dá bhrí sin, de bharr raon feidhme uile-Eorpach an Rialacháin seo, gur fearr is féidir iad a bhaint amach ar leibhéal an Chomhphobail, féadfaidh an Comhphobal bearta a ghlacadh, i gcomhréir le prionsabal na coimhdeachta, mar a leagtar amach in Airteagal 5 den Chonradh é. I gcomhréir le prionsabal na comhréireachta, mar a leagtar amach san Airteagal sin é, ní théann an Rialachán seo thar a bhfuil riachtanach chun na cuspóirí sin a bhaint amach.

(30) Aithnítear gur chóir iarracht a dhéanamh rannpháirtíocht tíortha Eorpacha nach Ballstáit den Aontas Eorpach iad a spreagadh, chun a áirithiú go mbeadh diminsean ceart pan-Eorpach ann a d'éascódh feabhas a chur ar shábháilteacht na heitlíochta sibhialta ar fud na hEorpa. Na tíortha Eorpacha a bhfuil comhaontuithe curtha i gcrích leis an gComhphobal acu chun an acquis Comhphobail a ghlacadh agus a chur i bhfeidhm sa réimse a chumhdaítear faoin Rialachán seo, ba cheart go mbeadh baint acu lena chuid oibre i gcomhréir le coinníollacha a chomhaontófar faoi chreat na gcomhaontuithe sin.

(31) Is cuspóir ginearálta é feidhmeanna agus tascanna a aistriú ó na Ballstáit, lena n-áirítear na feidhmeanna agus na tascanna sin a d'eascródh as an gcomhoibriú eatarthu trí na Comhúdaráis Eitlíochta, chuig an nGníomhaireacht ar bhealach éifeachtach, gan aon laghdú a dhéanamh ar na hardleibhéil sábháilteachta atá ann faoi láthair agus gan aon tionchar diúltach a bheith aige seo ar sceidil deimhniúcháin. Ba cheart bearta cuí a ghlacadh chun foráil don athrú is gá.

(32) Leagtar síos leis an Rialachán seo rialacha comhchoiteanna i réimse na heitlíochta sibhialta agus bunaítear Gníomhaireacht Sábháilteachta Eitlíochta na hEorpa. Ba cheart, dá bhrí sin, Rialachán (CE) Uimh. 1592/2002 ó Pharlaimint na hEorpa agus ón gComhairle an 15 Iúil 2002 maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta na hEorpa (4) a aisghairm.

(33) Bunaítear leis an Rialachán seo creat cuí cuimsitheach chun ceanglais theicniúla choiteanna agus nósanna imeachta riaracháin coiteanna i réimse na heitlíochta sibhialta a shainmhíniú agus a chur chun feidhme. Ba cheart dá bhrí sin Iarscríbhinn III a ghabhann le Rialachán (CEE) Uimh. 3922/91 ón gComhairle an 16 Nollaig 1991 maidir le comhchuibhiú ceanglas teicniúil agus nósanna imeachta riaracháin i réimse na heitlíochta sibhialta (5) agus Treoir 91/670/CEE ón gComhairle an 16 Nollaig 1991 maidir le glacadh frithpháirteach le ceadúnais phearsanra chun feidhmeanna in eitlíocht shibhialta a fheidhmiú (6) a aisghairm in am agus i dtráth, gan dochar do dheimhniúchán ná do cheadúnú táirgí, daoine ná eagraíochtaí a cuireadh i gcrích roimhe sin i gcomhréir leis na gníomhartha sin.

(34) Bunaítear leis an Rialachán seo creat iomchuí cuimsitheach do shábháilteacht aerárthaí tríú tíortha a úsáideann aerfoirt an Chomhphobail. Ba cheart, dá bhrí sin, go n-aisghairfí Treoir 2004/36/CE ó Pharlaimint na hEorpa agus ón gComhairle an 21 Aibreán 2004 maidir le sábháilteacht aerárthaí tríú tíortha a úsáideann aerfoirt an Chomhphobail (7) in am is i dtráth agus gan dochar do na bearta cur chun feidhme maidir le faisnéis a bhailiú, maidir le himscrúduithe rampaí agus maidir le malartú faisnéise.

(35) Beidh feidhm ag an Rialachán seo maidir le haon réimse eile a bhaineann le sábháilteacht na heitlíochta sibhialta ar bhonn togra a dhéanfar amach anseo i gcomhréir leis an gConradh.

(36) Is gá bearta cuí a bhunú chun an chosaint is gá ar shonraí íogaire sábháilteachta a áirithiú agus chun faisnéis leordhóthanach a thabhairt don phobal maidir le leibhéal sábháilteachta na heitlíochta sibhialta agus maidir le caomhnú an chomhshaoil a bhaineann leis sin, agus Rialachán (CE) Uimh. 1049/2001 ó Pharlaimint na hEorpa agus ón gComhairle an 30 Bealtaine 2001 maidir le rochtain phoiblí ar dhoiciméid ó Pharlaimint na hEorpa, ón gComhairle agus ón gCoimisiún (8) agus an reachtaíocht ábhartha á gcur san áireamh. Ba cheart go bhféadfaí, de bharr cinntí a ghlac an Ghníomhaireacht de bhun Airteagal 8 den Rialachán sin, go ndéanfaí gearán leis an Ombudsman nó ba cheart go bhféadfadh na cinntí sin a bheith ina n-ábhar caingne os comhair na Cúirte Breithiúnais, faoi Airteagal 195 agus faoi Airteagal 230 faoi seach den Chonradh.

(37) Ba cheart na bearta is gá chun an Rialachán seo a chur chun feidhme a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 lena leagtar síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún (9).

(38) Ba cheart, go háirithe, go dtabharfaí de chumhacht don Choimisiún rialacha cur chun feidhme maidir le haeroiriúnacht, ceadúnú foirne eitilte agus ceaduithe gaolmhara, oibríochtaí aeir, aerárthaí a úsáideann oibreoirí tríú tíortha, agus iniúchadh agus forghníomhú, a ghlacadh, agus go dtabharfaí de chumhacht dó rialachán a ghlacadh maidir le táillí agus muirir na Gníomhaireachta. Ó tharla go bhfuil raon feidhme ginearálta ag na bearta sin agus gur le haghaidh eilimintí neamhriachtanacha den Rialachán sin a leasú a cheapfar iad, inter alia trína fhorlíonadh le heilimintí nua neamhriachtanacha, caithfear iad a ghlacadh i gcomhréir leis an nós imeachta rialúcháin lena ngabhann grinnscrúdú agus dá bhforáiltear in Airteagal 5a de Chinneadh 1999/468/CE.

(39) Ar fhorais éifeachtachta, ba cheart na gnáth-theorainneacha ama don nós imeachta rialúcháin lena ngabhann grinnscrúdú a chiorrú chun go gcuirfí na ceanglais atá riachtanach do chaomhnú an chomhshaoil in oiriúint agus chun go nglacfaí rialacha cur chun feidhme do chaomhnú an chomhshaoil.

(40) Ar fhorais éigeandála, is gá an nós imeachta éigeandála dá bhforáiltear in Airteagal 5a(6) de Chinneadh 1999/468/CE a chur i bhfeidhm chun go ndéanfaidh an Coimisiún cinneadh faoi na bearta a ghlac Ballstáit mar fhreagairt láithreach ar fhadhb sábháilteachta, agus faoi cheaduithe a mbaineann maolú leo a chuir Ballstáit isteach,

TAR ÉIS AN RIALACHÁN SEO A GHLACADH:

CAIBIDIL I

NA PRIONSABAIL

Airteagal 1

Raon feidhme

1. Beidh feidhm ag an Rialachán seo maidir leis na nithe seo a leanas:

(a) dearadh, táirgeadh, cothabháil agus oibriú táirgí, páirteanna agus fearas aerloingseoireachta, agus maidir le pearsanra agus le heagraíochtaí a bhfuil baint acu le dearadh, le táirgeadh agus le cothabháil na dtáirgí sin, na bpáirteanna sin agus na bhfearas sin chomh maith;

(b) an pearsanra agus na heagraíochtaí a bhfuil baint acu le hoibriú aerárthaí.

2. Ní bheidh feidhm ag an Rialachán seo nuair a bheidh táirgí, páirteanna, fearais, pearsanra nó eagraíochtaí dá dtagraítear i mír 1 ag gabháil do sheirbhís mhíleata, chustaim, phóilíneachta nó do sheirbhísí eile den sórt sin. Gabhfaidh na Ballstáit orthu féin a áirithiú go mbeidh aird chuí ag na seirbhísí sin, a mhéid is indéanta, ar chuspóirí an Rialacháin seo.

Airteagal 2

Cuspóirí

1. Is é príomhchuspóir an Rialacháin seo leibhéal ard aonfhoirmeach sábháilteachta san eitlíocht shibhialta a bhunú agus a choimeád san Eoraip.

2. Is iad seo a leanas na cuspóirí breise atá ann sna réimsí a chumhdaítear leis an Rialachán seo:

(a) leibhéal ard aonfhoirmeach de chaomhnú an chomhshaoil a áirithiú;

(b) saorghluaiseacht earraí, daoine agus seirbhísí a éascú;

(c) an chostéifeacht a chur chun cinn sna próisis rialúcháin agus deimhniúcháin agus dúbailt a sheachaint ar leibhéal náisiúnta agus ar leibhéal na hEorpa;

(d) cúnamh a thabhairt do Bhallstáit agus na hoibleagáidí a chuirtear orthu faoi Choinbhinsiún Chicago á gcur i gcrích acu, trí bhonn a chur faoi léirmhíniú comhchoiteann ar a fhorálacha agus faoina gcur chun feidhme siadsan go haonfhoirmeach, agus trína áirithiú go dtabharfar aird chuí ar a fhorálacha sa Rialachán seo agus sna rialacha a tharraingítear suas dá chur chun feidhme;

(e) dearcaí an Chomhphobail maidir le caighdeáin agus maidir le rialacha sábháilteachta don eitlíocht shibhialta a chur chun cinn ar fud an domhain trí chomhar cuí a bhunú le tríú tíortha agus le heagraíochtaí idirnáisiúnta;

(f) an deis chéanna a thabhairt do gach uile ghníomhaí i margadh inmheánach na heitlíochta.

3. Is iad na modhanna seo a leanas a úsáidfear chun na cuspóirí a leagtar amach i mír 1 agus i mír 2 a ghnóthú:

(a) na gníomhartha uile is gá a ullmhú, a ghlacadh agus a chur i bhfeidhm go haonfhoirmeach;

(b) aitheantas a thabhairt, gan ceanglais bhreise, do dheimhnithe, do cheadúnais, d'fhormheasanna nó do dhoiciméid eile a dheonaítear do tháirgí, do phearsanra agus d'eagraíochtaí i gcomhréir leis an Rialachán seo agus lena rialacha cur chun feidhme;

(c) Gníomhaireacht Sábháilteachta Eitlíochta na hEorpa (dá ngairfear ‘an Ghníomhaireacht’ anseo feasta) a bhunú a bheidh neamhspleách;

(d) na gníomhartha uile is gá a bheith á gcur chun feidhme go haonfhoirmeach ag na húdaráis náisiúnta eitlíochta agus ag an nGníomhaireacht laistigh dá réimsí freagrachta faoi seach.

Airteagal 3

Sainmhínithe

Chun críocha an Rialacháin seo:

(a) ciallóidh ‘maoirseacht leanúnach’ na tascanna a bheidh le déanamh chun a fhíorú go bhfuil na coinníollacha faoinar deonaíodh deimhniú fós á gcomhlíonadh aon tráth le linn a thréimhse bailíochta, agus aon bheart cosanta a dhéanamh chomh maith;

(b) ciallóidh ‘Coinbhinsiún Chicago’ an Coinbhinsiún um Eitlíocht Shibhialta agus na hIarscríbhinní a ghabhann leis, a síníodh in Chicago an 7 Nollaig 1944;

(c) ciallóidh ‘táirge’ aerárthach, inneall nó lián;

(d) ciallóidh ‘páirteanna agus fearais’ aon ionstraim, aon trealamh, aon mheicníocht, aon pháirt, aon ghaireas, aon chomhghabhálas nó aon ghabhálas, lena n-áirítear trealamh cumarsáide, a úsáidtear nó a bheartaítear a úsáid chun aerárthach a oibriú nó a rialú le linn eitilte agus a shuiteáiltear san aerárthach nó a cheanglaítear de. Áireofar leis páirteanna d'aerfhráma, d'inneall nó de lián;

(e) ciallóidh ‘deimhniúchán’ aon chineál aitheantais go gcomhlíonann táirge, páirt nó fearas, eagraíocht nó duine na ceanglais is infheidhme lena n-áirítear forálacha an Rialacháin seo agus a rialacha cur chun feidhme, chomh maith le heisiúint an deimhnithe ábhartha lena bhfianaítear an comhlíonadh sin;

(f) ciallóidh ‘aonán incháilithe’ comhlacht a bhféadfadh an Ghníomhaireacht nó údarás náisiúnta eitlíochta tasc sonrach deimhniúcháin a thabhairt dó, faoi rialú agus faoi fhreagracht na Gníomhaireachta nó údaráis eitlíochta náisiúnta;

(g) ciallóidh ‘deimhniú’ aon fhormheas, aon cheadúnas nó aon doiciméad eile a eisíodh mar thoradh ar dheimhniúchán;

(h) ciallóidh ‘oibreoir’ aon duine dlítheanach nó aon duine nádúrtha, a oibríonn aerárthach amháin nó níos mó ná aerárthach amháin nó a bheartaíonn aerárthach amháin nó níos mó ná aerárthach amháin a oibriú;

(i) ciallóidh ‘oibríocht tráchtála’ aon oibríocht aerárthaigh, mar mhalairt ar luach saothair nó ar chomaoin luachmhar eile, atá ar fáil don phobal nó, nuair nach gcuirtear ar fáil don phobal í, a dhéantar faoi chonradh idir oibreoir agus custaiméir, i gcás nach mbeidh an t-oibreoir faoi rialú an chustaiméara;

(j) ciallóidh ‘aerárthach atá á chumhachtú le mótar coimpléascach’: (i) eitleán: — a bhfuil uasmhais éirí de thalamh dheimhnithe aige a sháraíonn 5 700 kg nó, — atá deimhnithe d'uaschumraíocht suí do phaisinéirí is mó ná naoi suíochán déag nó, — atá deimhnithe chun oibriú le foireann de bheirt phíolótaí ar a laghad nó, — atá feistithe le hinneall turbascairde nó le hinnill turbascairde nó le níos mó ná inneall turbathiomána amháin; nó (ii) héileacaptar atá deimhnithe: — d'uasmhais éirí de thalamh a sháraíonn 3 175 kg nó, — d'uaschumraíocht suí do phaisinéirí is mó ná naoi suíochán nó, — chun oibriú le foireann de bheirt phíolótaí ar a laghad; nó (iii) aerárthach claonrótair;

(k) ciallóidh ‘feiste oiliúna insamhalta eitilte’ aon chineál feiste ina ndéantar dálaí eitilte a insamhladh ar an talamh; áirítear leo insamhlóirí eitilte, feistí oiliúna eitilte, oiliúnóirí nósanna imeachta eitilte agus loingseoireachta agus feistí bunúsacha um oiliúint ar uirlisí;

(l) ciallóidh ‘rátáil’ ráiteas a bhreactar ar cheadúnas, lena leagtar síos pribhléidí, coinníollacha speisialta nó srianta speisialta a bhaineann leis sin.

CAIBIDIL II

CEANGLAIS SHUBSTAINTEACHA

Airteagal 4

Prionsabail bhunúsacha agus infheidhmeacht

1. Maidir le haerárthaí, lena n-áirítear aon táirge, aon pháirt nó aon fhearas atá suite iontu agus:

(a) a dhear nó a mhonaraigh eagraíocht a n-áirithíonn an Ghníomhaireacht nó Ballstát maoirseacht sábháilteachta thar a ceann; nó

(b) atá cláraithe i mBallstát, mura ndearnadh a maoirseacht rialaitheach sábháilteachta a tharmligean chuig tríú tír agus nach n-úsáideann oibreoir de chuid an Chomhphobail iad; nó

(c) atá cláraithe i dtríú tír agus atá á n-úsáid ag oibreoir a ndéanann aon cheann de na Ballstáit maoirseacht ar a chuid oibríochtaí nó atá á n-úsáid ag dul isteach chuig an gComhphobal, laistigh den Chomhphobal nó lasmuigh de ag oibreoir atá bunaithe sa Chomhphobal nó atá ina chónaí ann; nó

(d) atá cláraithe i dtríú tír, nó atá cláraithe i mBallstát a bhfuil a maoirseacht rialaitheach sábháilteachta tarmligthe chuig tríú tír aige, agus atá á n-úsáid ag dul isteach chuig an gComhphobal, laistigh den Chomhphobal nó lasmuigh den Chomhphobal

comhlíonfaidh siad an Rialachán seo.

2. Comhlíonfaidh an pearsanra atá bainteach le hoibríochtaí aerárthaí dá dtagraítear i mír 1(b), (c) nó (d) an Rialachán seo.

3. Comhlíonfaidh oibríochtaí aerárthaí dá dtagraítear i mír 1(b), (c) nó (d) an Rialachán seo.

4. Ní bheidh feidhm ag mír 1 maidir le haerárthaí dá dtagraítear in Iarscríbhinn II.

5. Ní bheidh feidhm ag mír 2 ná ag mír 3 maidir le haerárthaí dá dtagraítear in Iarscríbhinn II, cé is moite d'aerárthaí dá dtagraítear i bpointí (a)(ii), (d) agus (h) di nuair a bheidh siad á n–úsáid in aeriompar tráchtála.

6. Ní dhéanfaidh an Rialachán seo dochar do chearta tríú tíortha mar a shonraítear i gcoinbhinsiúin idirnáisiúnta iad, go háirithe i gCoinbhinsiún Chicago.

Airteagal 5

Aerfhiúntas

1. Comhlíonfaidh aerárthaí dá dtagraítear in Airteagal 4(1)(a), (b) agus (c) na ceanglais fhíor-riachtanacha aerfhiúntais a leagtar síos in Iarscríbhinn I.

2. Suífear i gcomhréir leis an méid seo a leanas go bhfuil na ceanglais sin á gcomhlíonadh ag na haerárthaí dá dtagraítear in Airteagal 4(1)(b) agus ag na táirgí, ag na páirteanna agus ag na fearais a bheidh feistithe orthu:

(a) Beidh deimhniú cineáil ag táirgí. Eiseofar an deimhniú cineáil, agus deimhniúchán ar athruithe ar an deimhniú cineáil sin, lena n-áirítear deimhnithe forlíontacha cineáil, nuair a bheidh sé léirithe ag an iarrthóir go gcomhlíonann an táirge an bonn do dheimhniúchán cineáil a shonraítear in Airteagal 20, a bunaíodh chun a áirithiú go gcomhlíonfaí na ceanglais fhíor-riachtanacha dá dtagraítear i mír 1, agus nuair nach mbeidh aon ghné ná aon tréith dá chuid ann a d'fhágfadh go mbeadh sé contúirteach é a oibriú. Cumhdóidh an deimhniú cineáil an táirge, lena n-áirítear na páirteanna uile agus na fearais a bheidh feistithe air.

(b) Féadfar deimhnithe sonracha a eisiúint do pháirteanna agus d'fhearais nuair a léirítear go gcomhlíonann siad sonraíochtaí mionsonracha aerfhiúntais arna mbunú chun a áirithiú go gcomhlíonfar na ceanglais fhíor-riachtanacha dá dtagraítear i mír 1.

(c) Eiseofar deimhniú aonair aerfhiúntais do gach aerárthach nuair a léireofar go bhfuil sé i gcomhréir leis an dearadh cineáil a formheasadh ar a dheimhniú cineáil agus go dtaispeánann doiciméadacht ábhartha, imscrúduithe ábhartha agus tástálacha ábhartha go bhfuil an t-aerárthach i riocht a oibrithe go sábháilte. Beidh an deimhniú aerfhiúntais sin bailí fad nach ndéanfar é a fhionraí, a chúlghairm ná a fhoirceannadh agus fad a dhéanfar an t-aerárthach a chothabháil i gcomhréir leis na ceanglais fhíor-riachtanacha a bhaineann le haerfhiúntas leanúnach agus a leagtar amach i bpointe 1.d d'Iarscríbhinn I, agus leis na bearta dá dtagraítear i mír 5.

(d) Léireoidh eagraíochtaí atá freagrach as cothabháil táirgí, páirteanna agus fearas a gcumas agus a n-acmhainn na freagrachtaí a ghabhann lena gcuid pribhléidí a chomhall. Mura nglactar lena mhalairt, aithneofar an cumas agus an acmhainn sin trí fhormheas eagraíochta a eisiúint. Sonrófar na pribhléidí a dheonaítear don eagraíocht fhormheasta agus raon an fhormheasa i dtéarmaí an fhormheasa.

(e) Léireoidh eagraíochtaí atá freagrach as dearadh agus as monarú táirgí, páirteanna agus fearas a gcumas agus a n-acmhainn na freagrachtaí a ghabhann lena gcuid pribhléidí a chomhall. Mura nglactar lena mhalairt, aithneofar an cumas agus an acmhainn sin trí fhormheas eagraíochta a eisiúint. Sonrófar na pribhléidí a dheonaítear don eagraíocht fhormheasta agus raon an fhormheasa i dtéarmaí an fhormheasa.

Ina theannta sin:

(f) D'fhéadfaí a éileamh go mbeadh deimhniú cuí (‘deimhniú pearsanra’) ag an bpearsanra a bheidh freagrach as táirge, as páirt nó as fearas a scaoileadh tar éis cothabháil a dhéanamh air nó uirthi.

(g) D'fhéadfaí aitheantas a thabhairt don chumas atá ag eagraíochtaí um oiliúnt cothabhála na freagrachtaí a ghabhann lena gcuid pribhléidí maidir le heisiúint na ndeimhnithe dá dtagraítear i bpointe (f) a chomhall trí fhormheas a eisiúint.

3. Comhlíonfaidh aerárthaí dá dtagraítear in Airteagal 4(1)(a) agus na táirgí, na páirteanna agus na fearais a bheidh suite orthu mír 2(a), (b) agus (e) den Airteagal seo.

4. De mhaolú ar mhír 1 agus ar mhír 2:

(a) féadfar ceadúnas eitilte a eisiúint nuair a léirítear go bhfuil an t-aerárthach in ann eitilt bhunúsach a dhéanamh go sábháilte. Beidh teorainneacha iomchuí ag gabháil leis nuair a eiseofar é, go háirithe chun sábháilteacht tríú páirtithe a chosaint;

(b) féadfar deimhniú srianta ar aerfhiúntas a eisiúint d'aerárthaí nár eisíodh deimhniú cineáil ina leith i gcomhréir le mír 2(a). Sa chás sin, taispeánfar go gcomhlíonann an t-aerárthach sonraíochtaí sonracha aerfhiúntais agus fiú má chlaontar ó na ceanglais fhíor-riachtanacha dá dtagraítear i mír 1, áiritheofar mar sin féin go bhfuil an tsábháilteacht leordhóthanach ag féachaint don chuspóir. Sainmhíneofar, i gcomhréir leis na bearta dá dtagraítear i mír 5, na haerárthaí a bheidh i dteideal na ndeimhnithe srianta sin, agus na teorainneacha a bhainfidh le húsáid na n-aerárthaí sin;

(c) nuair a bheidh údar leis de bharr líon na n-aerárthaí den chineál céanna a bheidh incháilithe do dheimhniú srianta ar aerfhiúntas, féadfar deimhniú srianta ar chineál a eisiúint agus bunófar bonn cuí don deimhniú cineáil.

5. Na bearta a cheapfar chun eilimintí neamhriachtanacha den Airteagal seo a leasú, trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(4). Sonrófar sna bearta sin, go háirithe:

(a) na coinníollacha faoina ndéanfar an bonn deimhniúcháin cineáil a mbeidh feidhm aige maidir leis an táirge a bhunú agus faoina dtabharfar fógra don iarrthóir faoi;

(b) na coinníollacha faoina ndéanfar na sonraíochtaí mionsonraithe aerfhiúntais a mbeidh feidhm acu maidir le páirteanna agus maidir le fearais a bhunú agus faoina dtabharfar fógra don iarrthóir fúthu;

(c) na coinníollacha a bhunú faoina ndéanfar na sonraíochtaí sonracha aerfhiúntais is infheidhme ar aerárthaí a bheidh i dteideal deimhnithe srianta agus faoina dtabharfar fógra don iarrthóir fúthu;

(d) na coinníollacha faoina ndéanfar faisnéis éigeantach a eisiúint agus a scaipeadh d'fhonn aeracmhainneacht leanúnach na dtáirgí a áirithiú;

(e) na coinníollacha faoina ndéanfar deimhnithe cineáil, deimhnithe srianta ar chineál, formheas ar athruithe ar dheimhnithe cineáil, deimhnithe aonair aerfhiúntais, deimhnithe srianta ar aerfhiúntas, ceadúnais eitilte agus deimhnithe do tháirgí, do pháirteanna agus d'fhearais a eisiúint, a choinneáil ar bun, a leasú, a fhionraí nó a chúlghairm, lena n-áirítear: (i) coinníollacha maidir le ré na ndeimhnithe sin, agus na coinníollacha faoina ndéanfar deimhnithe a athnuachan nuair a shocrófar ré theoranta; (ii) srianta a bheidh infheidhme ar eisiúint ceadúnas eitilte. Ba cheart go mbainfeadh na srianta sin leis an méid seo a leanas go háirithe: — cuspóir na heitilte, — an t-aerspás a úsáidfear don eitilt, — cáilíocht na foirne eitilte, — iompar pearsan nach den fhoireann eitilte iad; (iii) aerárthaí atá incháilithe do dheimhnithe srianta ar aerfhiúntas, agus na srianta a ghabhann leo; (iv) an siollabas íosta oiliúna chun rátáil cineáil a dhéanamh ar an bpearsanra deimhnithe um chothabháil chun comhlíonadh mhír (2)(f) a áirithiú; (v) an siollabas íosta chun rátáil cineáil a dhéanamh ar phíolótaí agus chun insamhlóirí gaolmhara a cháiliú chun comhlíonadh Airteagal 7 a áirithiú; (vi) an máistirliosta trealaimh íosta de réir mar is iomchuí agus sonraíochtaí breise aerfhiúntais le haghaidh cineál áirithe oibríochta chun comhlíonadh Airteagal 8 a áirithiú;

(f) na coinníollacha faoina ndéanfar formheasanna eagraíochta a éilítear i gcomhréir le mír 2(d), (e) agus (g) a eisiúint, a choinneáil ar bun, a leasú, a fhionraí nó a chúlghairm agus na coinníollacha nach gá na formheasanna a iarraidh fúthu;

(g) na coinníollacha faoina ndéanfar deimhnithe pearsanra a éilítear i gcomhréir le mír 2(f) a eisiúint, a choinneáil ar bun, a leasú, a fhionraí nó a chúlghairm;

(h) na freagrachtaí a bheidh ar shealbhóirí deimhnithe;

(i) an chaoi a dtaispeánfaidh na haerárthaí dá dtagraítear i mír 1 agus nach gcumhdaítear faoi mhír 2 nó faoi mhír 4 go bhfuil na ceanglais fhíor-riachtanacha á gcomhlíonadh acu;

(j) an chaoi a dtaispeánfaidh na haerárthaí dá dtagraítear in Airteagal 4(1)(c) go bhfuil na ceanglais fhíor-riachtanacha á gcomhlíonadh acu.

6. Nuair a bheidh na bearta dá dtagraítear i mír 5 á nglacadh acu, féachfaidh an Coimisiún chuige go sonrach:

(a) go mbeidh an úrscothacht agus na cleachtais is fearr i réimse an aerfhiúntais le sonrú orthu;

(b) go gcuirfear san áireamh leo taithí aerárthaí ar fud an domhain maidir le seirbhís, agus an dul chun cinn eolaíoch agus teicniúil;

(c) go gceadóidh siad freagairt láithreach do na cúiseanna a cinneadh a bheith ann le tionóiscí agus le tarluithe tromchúiseacha;

(d) nach gcuirfidh siad ceanglais ar na haerárthaí dá dtagraítear in Airteagal 4(1)(c) a bheadh ar neamhréir le hoibleagáidí na mBallstát faoin Eagraíocht Eitlíochta Sibhialta Idirnáisiúnta (‘ICAO’).

Airteagal 6

Ceanglais fhíor-riachtanacha maidir le caomhnú an chomhshaoil

1. Comhlíonfaidh táirgí, páirteanna agus fearais na ceanglais atá i Leasú 8 ar Imleabhar I agus i Leasú 5 ar Imleabhar II d'Iarscríbhinn 16 a ghabhann le Coinbhinsiún Chicago mar atá sé infheidhme an 24 Samhain 2005, seachas na hAguisíní a ghabhann le hIarscríbhinn 16.

2. Na bearta a cheapfar chun eilimintí neamhriachtanacha de na ceanglais dá dtagraítear i mír 1 a leasú, ionas go mbeidh siad ag teacht le leasuithe a rinneadh ó shin ar Choinbhinsiún Chicago agus ar na hIarscríbhinní a ghabhann leis, agus a thiocfaidh i bhfeidhm tar éis ghlacadh an Rialacháin seo agus a bheidh infheidhme sna Ballstáit uile, sa mhéid nach leathnaíonn na hoiriúnuithe sin raon feidhme an Rialacháin seo, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(5).

3. Na bearta a cheapfar chun eilimintí neamhriachtanacha de na ceanglais dá dtagraítear i mír 1 a leasú, trína bhforlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(5) agus inneachar na nAguisíní dá dtagraítear i mír 1 á úsáid de réir mar is gá.

Airteagal 7

Píolótaí

1. Píolótaí atá bainteach le hoibriú aerárthaí dá dtagraítear in Airteagal 4(1)(b) agus (c), chomh maith le feistí oiliúna insamhalta eitilte, agus daoine agus eagraíochtaí atá bainteach le hoiliúint, le tástáil, le seiceáil agus le measúnú leighis a dhéanamh ar na píolótaí sin, comhlíonfaidh siad na ceanglais fhíor-riachtanacha a leagtar síos in Iarscríbhinn III.

2. Seachas nuair a bheidh oiliúint á cur air nó uirthi, ní fhéadfaidh duine gníomhú mar phíolóta ach i gcás ina mbeidh ceadúnas aige nó aici agus deimhniú leighis is iomchuí don oibríocht atá le déanamh.

Ní eiseofar ceadúnas do dhuine seachas nuair a chomhlíonfaidh sé nó sí na rialacha a bunaíodh chun a áirithiú go gcomhlíonfaí na ceanglais fhíor-riachtanacha maidir le heolas teoiriciúil, le scil phraiticiúil, le hinniúlacht teanga agus le taithí mar a leagtar amach in Iarscríbhinn III iad.

Ní eiseofar deimhniú leighis do dhuine seachas nuair a chomhlíonfaidh sé nó sí na rialacha arna mbunú chun a áirithiú go gcomhlíonfaí na ceanglais fhíor-riachtanacha maidir le folláine coirp mar a leagtar amach in Iarscríbhinn III iad. Féadfaidh scrúdaitheoirí aerleighis nó ionaid aerleighis an deimhniú leighis sin a eisiúint.

D'ainneoin an tríú fomhír, i gcás ceadúnais píolóta fóillíochta, féadfaidh liachleachtóir ginearálta, a bhfuil eolas leordhóthanach aige ar chúlra leighis an iarrthóra, feidhmiú mar scrúdaitheoir aerleighis má cheadaítear sin faoin dlí náisiúnta, i gcomhréir leis na rialacha mionsonracha cur chun feidhme a glacadh de bhun an nós imeachta dá dtagraítear in Airteagal 65(3); áiritheoidh na rialacha cur chun feidhme go gcoimeádfar an leibhéal sábháilteachta.

Déanfar na pribhléidí a dheonaítear don phíolóta agus raon an cheadúnais agus an deimhnithe leighis a shonrú ar an gceadúnas nó ar an deimhniú leighis sin.

Féadfar ceanglais an dara fomhír agus an tríú fomhír a shásamh trí ghlacadh le ceadúnais agus le deimhnithe leighis arna n-éisiúint ag tríú tír nó thar ceann tríú tír sa mhéid agus a bhaineann sé le píolótaí atá bainteach le hoibriú aerárthaí dá dtagraítear in Airteagal 4(1)(c).

3. Déanfar cumas na n-eagraíochtaí um oiliúint ar phíolótaí agus cumas na n-ionad aerleighis na freagrachtaí a ghabhann lena gcuid pribhléidí a chomhall maidir le ceadúnais a eisiúint agus maidir le deimhnithe leighis a aithint trí fhormheas a eisiúint.

Eiseofar formheas d'eagraíochtaí um oiliúint ar phíolótaí nó d'ionaid aerleighis nuair a chomhlíonfaidh siad na rialacha arna mbunú chun a áirithiú go gcomhlíonfaí na ceanglais fhíor-riachtanacha ábhartha a leagtar síos in Iarscríbhinn III.

Déanfar na pribhléidí a dheonaítear leis na formheasanna a shonrú orthu.

4. Beidh feiste oiliúna insamhalta eitilte a úsáidtear chun píolótaí a oiliúint ina hábhar do dheimhniú. Eiseofar an deimhniú sin nuair a thaispeánfar go gcomhlíonann an fheiste na rialacha arna mbunú chun a áirithiú go gcomhlíonfaí na ceanglais fhíor-riachtanacha ábhartha a leagtar síos in Iarscríbhinn III.

5. Beidh deimhniú iomchuí ag na daoine atá freagrach as oiliúint eitilte nó as oiliúint insamhalta eitilte a chur ar fáil nó as an scil atá ag píolótaí a mheas, agus ag scrúdaitheoirí aerleighis. Eiseofar an deimhniú sin nuair a thaispeánfar go gcomhlíonann an duine lena mbaineann na rialacha arna mbunú chun a áirithiú go gcomhlíonfaí na ceanglais fhíor-riachtanacha ábhartha a leagtar síos in Iarscríbhinn III.

Déanfar na pribhléidí a dheonaítear leis an deimhniú a shonrú air.

6. Na bearta a cheapfar chun eilimintí neamhriachtanacha den Airteagal seo a leasú, trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(4). Sonrófar sna bearta sin, go háirithe:

(a) na rátálacha éagsúla a bheidh ann do cheadúnais píolótaí agus do na deimhnithe leighis atá leordhóthanach do na cineálacha éagsúla gníomhaíochtaí a dhéantar;

(b) na coinníollacha chun ceadúnais, rátálacha ceadúnas, deimhnithe leighis, formheasanna agus deimhnithe dá dtagraítear i míreanna 2, 3, 4 agus 5 a eisiúint, a choimeád, a leasú, a theorannú, a fhionraí nó a aisghairm chomh maith leis na coinníollacha nach gá na deimhnithe sin ná na formheasanna sin a iarraidh fúthu;

(c) na pribhléidí a bheidh ag sealbhóirí ceadúnas agus na freagrachtaí a bheidh orthu, na rátálacha ceadúnas, deimhnithe leighis, formheasanna agus deimhnithe dá dtagraítear i míreanna 2, 3, 4 agus 5;

(d) na coinníollacha faoina ndéanfar ceadúnais náisiúnta píolótaí atá ann cheana féin agus ceadúnais náisiúnta aerinnealtóirí a chomhshó ina gceadúnais píolótaí chomh maith leis na coinníollacha faoina ndéanfar deimhnithe náisiúnta leighis a chomhshó ina ndeimhnithe leighis a aithnítear go comhchoitianta;

(e) gan dochar d'fhorálacha comhaontuithe déthaobhacha arna gcur i gcrích i gcomhréir le hAirteagal 12, na coinníollacha faoina nglacfar ceadúnais ó thríú tíortha;

(f) an chaoi a ndéanfaidh píolótaí na n-aerárthaí dá dtagraítear i bpointí (a)(ii), (d) agus (f) d'Iarscríbhinn II ceanglais fhíor-riachtanacha ábhartha Iarscríbhinn III a chomhlíonadh, nuair a bheidh na haerárthaí á n-úsáid in aeriompar tráchtála.

7. Nuair a bheidh na bearta dá dtagraítear i mír 6 á nglacadh aige, féachfaidh an Coimisiún chuige go sonrach go léireofar leo an úrscothacht, lena n-áirítear na cleachtais is fearr agus dul chun cinn eolaíoch agus teicniúil, i réimse oiliúint na bpíolótaí.

Áireofar leis na bearta sin freisin forálacha maidir le gach cineál ceadúnas píolóta agus gach cineál rátálacha píolóta a eisiúint a éilítear faoi Choinbhinsiún Chicago, agus maidir le ceadúnas píolóta fóillíochta a chumhdaíonn gníomhaíochtaí neamhthráchtála a bhaineann le haerárthaí a bhfuil uasmhais dheimhnithe éirí de thalamh acu nach sáraíonn 2 000 kg agus nach sásaíonn aon cheann de na critéir dá dtagraítear in Airteagal 3(j).

Airteagal 8

Oibríochtaí aeir

1. Comhlíonfaidh oibriú aerárthaí dá dtagraítear in Airteagal 4(1)(b) agus (c) na ceanglais fhíor-riachtanacha a leagtar síos in Iarscríbhinn IV.

2. Mura gcinnfear a mhalairt sna rialacha cur chun feidhme, taispeánfaidh oibreoirí a bheidh ag gabháil d'oibríochtaí tráchtála a gcumas agus a n-acmhainn na freagrachtaí a ghabhann lena gcuid pribhléidí a chomhall. Déanfar an cumas agus an acmhainn sin a aithint trí dheimhniú a eisiúint. Déanfar na pribhléidí a dheonaítear don oibreoir agus raon na n-oibríochtaí a shonrú ar an deimhniú.

3. Mura gcinnfear a mhalairt sna rialacha cur chun feidhme, dearbhóidh oibreoirí a bheidh ag gabháil d'oibriú neamhthráchtála aerárthaí atá a gcumhachtú le mótair choimpléascacha a gcumas agus a n-acmhainní na freagrachtaí a bhaineann le hoibriú na n-aerárthaí sin a chomhall.

4. Comhlíonfaidh an fhoireann cábáin atá bainteach le hoibriú aerárthaí dá dtagraítear in Airteagal 4(1)(b) agus (c) na ceanglais fhíor-riachtanacha a leagtar síos in Iarscríbhinn IV. Beidh fianú mar a leagadh amach den chéad uair in Iarscríbhinn III, Fochuid O, pointe (d) de OPS 1.1005 mar a leagtar amach i Rialachán (CE) Uimh. 1899/2006 ó Pharlaimint na hEorpa agus ón gComhairle an 12 Nollaig 2006 lena leasaítear Rialachán (CEE) Uimh. 3922/91 ón gComhairle (10) acu siúd atá bainteach le hoibríochtaí tráchtála; de rogha an Bhallstáit, féadfaidh oibreoirí formheasta nó eagraíochtaí oiliúna fianú den sórt sin a eisiúint.

5. Na bearta a cheapfar chun eilimintí neamhriachtanacha den Airteagal seo a leasú, trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(4). Sonrófar sna bearta sin, go háirithe:

(a) na coinníollacha faoina ndéanfar aerárthach a oibriú i gcomhlíonadh na gceanglas fíor-riachtanach a leagtar síos in Iarscríbhinn IV;

(b) na coinníollacha faoina ndéanfar na ceadúnais dá dtagraítear i mír 2 a eisiúint, a choimeád, a leasú, a theorannú, a fhionraí nó a chúlghairm agus na coinníollacha faoina gcuirfear dearbhú ar chumas agus ar acmhainn an oibreora na freagrachtaí a ghabhann le hoibriú an aerárthaigh a chomhall in áit an deimhnithe;

(c) na pribhléidí a bheidh ag sealbhóirí deimhnithe agus na freagrachtaí a bheidh orthu;

(d) na coinníollacha agus na nósanna imeachta don dearbhú a dhéanfaidh na hoibreoirí dá dtagraítear i mír 3, agus don mhaoirseacht a dhéanfar orthu, agus na coinníollacha faoina gcuirfear léiriú ar chumas agus ar acmhainn an oibreora na freagrachtaí a chomhall a ghabhann le pribhléidí an oibreora, arna aithint trí dheimhniú a eisiúint, in áit an dearbhaithe;

(e) na coinníollacha faoina ndéanfar fianú na foirne cábáin dá dtagraítear i mír 4 a eisiúint, a choimeád, a leasú, a theorannú, a fhionraí nó a chúlghairm;

(f) na coinníollacha faoina dtoirmeascfar nó faoina dteorannófar oibríochtaí nó faoina mbeidh siad faoi réir coinníollacha áirithe ar mhaithe le sábháilteacht;

(g) an chaoi a ndéanfaidh oibríochtaí aerárthaí dá dtagraítear i bpointí (a)(ii), (d) agus (h) d'Iarscríbhinn II, ceanglais fhíor-riachtanacha ábhartha Iarscríbhinn IV a chomhlíonadh, nuair a bheidh na haerárthaí á n-úsáid in aeriompar tráchtála.

6. Maidir leis na bearta dá dtagraítear i mír 5:

— léireoidh siad an úrscothacht agus na cleachtais is fearr i réimse na n-oibríochtaí aeir,

— sainmhíneoidh siad cineálacha éagsúla oibríochtaí agus ceadóidh siad ceanglais ghaolmhara agus taispeántais ar chomhlíonadh a bheidh ar comhréir le castacht na n-oibríochtaí agus an riosca a bheidh i gceist,

— cuirfear san áireamh leo taithí aerárthaí ar fud an domhain maidir le seirbhís, agus an dul chun cinn eolaíoch agus teicniúil,

— maidir le hiompar tráchtála ar eitleán, agus gan dochar don eang roimhe seo, forbrófar i dtosach é ar bhonn na gcomhcheanglas teicniúil agus ar bhonn na nósanna imeachta riaracháin a shonraítear in Iarscríbhinn III a ghabhann le Rialachán (CEE) Uimh. 3922/91,

— beidh siad bunaithe ar mheasúnú riosca agus beidh siad comhréireach le scála agus le raon na hoibríochta,

— ceadóidh siad freagairt a dhéanamh láithreach ar na cúiseanna a cinneadh a bheith ann le tionóiscí agus le tarluithe tromchúiseacha,

— ní chuirfidh siad ceanglais ar na haerárthaí dá dtagraítear in Airteagal 4(1)(c) a bheadh ar neamhréir le hoibleagáidí ICAO na mBallstát.

Airteagal 9

Aerárthaí a úsáideann oibreoir tríú tír ag dul isteach sa Chomhphobal, laistigh den Chomhphobal nó ag teacht amach as an gComhphobal

1. Déanfaidh aerárthaí dá dtagraítear in Airteagal 4(1)(d), mar aon lena bhfoireann agus a n-oibríochtaí, na Caighdeáin ICAO is infheidhme a chomhlíonadh. A mhéid nach mbeidh caighdeáin den sórt sin ann, comhlíonfaidh na haerárthaí agus a n-oibreoirí na ceanglais a leagtar síos in Iarscríbhinn I, III agus IV, ar an gcoinníoll nach mbeidh na ceanglais sin ag teacht salach ar chearta tríú tíortha faoi choinbhinsiúin idirnáisiúnta.

2. Oibreoirí a bheidh ag gabháil d'oibríochtaí tráchtála agus aerárthaí dá dtagraítear i mír 1 á n-úsáid acu, léireoidh siad a gcumas agus a n-acmhainn na ceanglais a shonraítear i mír 1 a chomhlíonadh.

Féadfar an ceanglas dá dtagraítear sa chéad fhomhír a shásamh ach glacadh le deimhnithe a d'eisigh tríú tír nó a eisíodh thar a ceann.

Déanfar an cumas agus an acmhainn dá dtagraítear sa chéad fhomhír a aithint trí údarú a eisiúint. Déanfar na pribhléidí a dheonaítear don oibreoir agus raon na n-oibríochtaí a shonrú san údarú sin.

3. Oibreoirí a bheidh ag gabháil d'oibríochtaí neamhthráchtála aerárthaí atá á gcumhachtú le mótair choimpléascacha agus aerárthaí dá dtagraítear i mír 1 á n-úsáid acu, d'fhéadfadh sé go n-éileofaí orthu go ndearbhódh siad a gcumas agus a n-acmhainn na freagrachtaí a bhaineann le hoibriú na n-aerárthaí sin a chomhall.

4. Na bearta a cheapfar chun eilimintí neamhriachtanacha den Airteagal seo a leasú, trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(4). Sonrófar sna bearta sin go háirithe:

(a) an chaoi a bhféadfaí a údarú d'aerárthaí dá dtagraítear in Airteagal 4(1)(d), nó don fhoireann, nach bhfuil deimhniú nó ceadúnas caighdeánach aerfhiúntais ICAO acu, chun oibriú ag dul isteach sa Chomhphobal, laistigh den Chomhphobal nó ag dul amach as an gComhphobal;

(b) na coinníollacha maidir le haerárthach a oibriú i gcomhlíonadh fhorálacha mhír 1;

(c) na coinníollacha chun údarú oibreora dá dtagraítear i mír 2 a eisiúint, a choimeád, a leasú, a theorannú, a fhionraí nó a chúlghairm, agus na deimhnithe a d'eisigh an stát cláraithe nó stát an oibreora á gcur san áireamh, gan dochar do Rialachán (CE) Uimh. 2111/2005 ná dá rialacha cur chun feidhme;

(d) na pribhléidí a bheidh ag sealbhóirí deimhnithe agus na freagrachtaí a bheidh orthu;

(e) na coinníollacha agus na nósanna imeachta don dearbhú a dhéanfaidh na hoibreoirí dá dtagraítear i mír 3 agus don mhaoirseacht a dhéanfar orthu;

(f) na coinníollacha faoina dtoirmiscfear nó faoina dteorannófar oibríochtaí nó faoina mbeidh siad faoi réir coinníollacha áirithe ar mhaithe le sábháilteacht i gcomhréir le hAirteagal 22(1).

5. Nuair a bheidh sé ag glacadh na rialacha cur chun feidhme dá dtagraítear i mír 4, féachfaidh an Coimisiún chuige go sonrach:

(a) go mbainfear úsáid, de réir mar is cuí, as cleachtais agus as doiciméid threoracha a mholann ICAO;

(b) nach rachaidh aon cheanglas thar mar a éilítear ar aerárthaí dá dtagraítear in Airteagal 4(1)(b) ná ar oibreoirí na n-aerárthaí sin;

(c) go mbainfear úsáid, i gcás inar cuí, as bearta arna n-eisiúint i gcomhréir le hAirteagal 5(5) agus le hAirteagal 8(5);

(d) gur próiseas simplí, comhréireach, costéifeachtúil agus éifeachtach i ngach cás a bheidh sa phróiseas trína bhfaighfear údaruithe, agus go mbeidh ceanglais agus taispeántais ar chomhlíonadh ann a bheidh ar comhréir le castacht na n-oibríochtaí agus leis an riosca a bheidh i gceist. Cuirfear san áireamh leis an bpróiseas go háirithe: (i) torthaí Chlár Uilíoch um Iniúchadh ar Mhaoirseacht Sábháilteachta an ICAO; (ii) faisnéis ó imscrúduithe rampaí agus ó thaifid an Chláir um Measúnú Sábháilteachta ar Aerárthaí Eachtracha; agus (iii) aon fhaisnéis aitheanta eile faoi ghnéithe den tsábháilteacht maidir leis an oibreoir lena mbaineann.

Airteagal 10

Maoirseacht agus forfheidhmiú

1. Oibreoidh na Ballstáit, an Coimisiún agus an Ghníomhaireacht as láimh a chéile d'fhonn a áirithiú go gcomhlíonfaidh aon táirge, aon duine nó aon eagraíocht a bheidh faoi réir an Rialacháin seo a fhorálacha agus a rialacha cur chun feidhme.

2. Chun críocha mhír 1 a chur chun feidhme, chomh maith leis an maoirseacht a dhéanfaidh na Ballstáit ar dheimhnithe arna n-eisiúint acu, seolfaidh siad imscrúduithe, lena n-áirítear imscrúduithe rampaí, agus glacfaidh siad aon bheart, lena n-áirítear aerárthaí a choinneáil ar an talamh, ionas nach leanfar le sárú.

3. Chun críocha mhír 1 a chur chun feidhme, seolfaidh an Ghníomhaireacht imscrúduithe i gcomhréir le hAirteagal 24(2) agus le hAirteagal 55.

4. Chun cúnamh le húdaráis inniúla gníomh forfheidhmithe iomchuí a dhéanamh, malartóidh na Ballstáit, an Coimisiún agus an Ghníomhaireacht faisnéis faoi sháruithe atá sainaitheanta.

5. Na bearta a cheapfar chun eilimintí neamhriachtanacha den Airteagal seo a leasú, trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(4). Sonrófar sna bearta sin, go háirithe:

(a) na coinníollacha chun faisnéis a bhailiú, a mhalartú agus a scaipeadh;

(b) na coinníollacha chun imscrúduithe rampaí, lena n-áirítear imscrúduithe córasacha, a dhéanamh;

(c) na coinníollacha chun aerárthaí nach gcloíonn le ceanglais an Rialacháin seo ná lena rialacha cur chun feidhme a choimeád ar an talamh.

Airteagal 11

Deimhnithe a aithint

1. Aithneoidh na Ballstáit na deimhnithe a eisítear i gcomhréir leis an Rialachán seo, gan ceanglais theicniúla bhreise ná gan meastóireacht theicniúil bhreise. Sa chás gur chun críche nó chun críocha faoi leith a thugtar an t-aitheantas i dtosach, ní chumhdóidh aon aitheantas a thabharfar ina dhiaidh sin ach an chríoch chéanna nó na críocha céanna sin.

2. Féadfaidh an Coimisiún, as a stuaim féin nó ar iarratas ó Bhallstát nó ón nGníomhaireacht, tús a chur leis an bpróiseas dá dtagraítear in Airteagal 65(7) chun a chinneadh an gcomhlíonann deimhniú a eisíodh i gcomhréir leis an Rialachán seo an Rialachán seo agus a rialacha cur chun feidhme go héifeachtúil.

I gcás nach gcomhlíontar nó i gcás ina gcomhlíontar ar bhealach neamhéifeachtúil iad, cuirfidh an Coimisiún de cheangal ar eisitheoir deimhnithe gníomh ceartaitheach cuí a dhéanamh agus bearta cosanta cuí a ghlacadh, amhail teorainn a chur leis an deimhniú nó an deimhniú a fhionraí. Os a choinne sin, ní bheidh feidhm ag forálacha mhír 1 maidir leis an deimhniú amhail ón dáta a dtabharfar fógra do na Ballstáit faoin gcinneadh ón gCoimisiún.

3. Nuair a bheidh a dhóthain fianaise ag an gCoimisiún go bhfuil gníomh ceartaitheach cuí déanta ag an eisitheoir dá dtagraítear i mír 2 chun díriú ar chás an neamh-chomhlíonta nó ar chás an chomhlíonta neamhéifeachtúil, agus nach gá na bearta cosanta a thuilleadh, cinnfidh sé go mbeidh feidhm ag forálacha mhír 1 an athuair maidir leis an deimhniú sin. Beidh feidhm ag na forálacha sin ón dáta a dtabharfar fógra faoin gcinneadh sin do na Ballstáit.

4. Go dtí go nglacfar na bearta dá dtagraítear in Airteagal 5(5), in Airteagal 7(6), agus in Airteagal 9(4), agus gan dochar d'Airteagal 69(4), féadfar deimhnithe nach féidir a eisiúint i gcomhréir leis an Rialachán seo a eisiúint ar bhonn na rialachán náisiúnta is infheidhme.

5. Go dtí go nglacfar na bearta dá dtagraítear in Airteagal 8(5), agus gan dochar d'Airteagal 69(4), féadfar deimhnithe nach féidir a eisiúint i gcomhréir leis an Rialachán seo a eisiúint ar bhonn na rialachán náisiúnta is infheidhme nó, nuair is infheidhme, ar bhonn ceanglas ábhartha Rialachán (CEE) Uimh. 3922/91.

6. Ní dhéanfaidh forálacha an Airteagail seo dochar do Rialachán (CE) Uimh. 2111/2005 ná dá rialacha cur chun feidhme.

Airteagal 12

Glacadh le deimhniúchán tríú tír

1. Mar mhaolú ar fhorálacha an Rialacháin seo agus ar a rialacha cur chun feidhme, féadfaidh an Ghníomhaireacht nó údaráis eitlíochta an Bhallstáit deimhnithe a eisiúint ar bhonn deimhnithe arna eisiúint ag údaráis aerloingseoireachta tríú tír, mar a fhoráiltear i gcomhaontuithe aitheantais idir an Comhphobal agus an tríú tír sin.

2. (a) I gcás nach mbeidh comhaontú curtha i gcrích ag an gComhphobal, féadfaidh Ballstát nó an Ghníomhaireacht deimhnithe a eisiúint ar bhonn deimhniúchán arna eisiúint ag údaráis inniúla tríú tír agus comhaontú á chur i bhfeidhm acu a rinne an Ballstát sin leis an tríú tír roimh theacht i bhfeidhm fhorálacha gaolmhara an Rialacháin seo agus ar tugadh fógra faoi don Choimisiún agus do na Ballstáit eile. Féadfaidh an Ghníomhaireacht deimhnithe den sórt sin a eisiúint thar ceann aon Bhallstáit agus comhaontú arna chur i gcrích ag ceann de na Ballstáit leis an tríú tír á chur i bhfeidhm. (b) Má mheasann an Coimisiún: — nach bhforálann forálacha comhaontaithe idir Bhallstát agus tríú tír do leibhéal sábháilteachta a bheadh coibhéiseach leis an leibhéal a shonraítear sa Rialachán seo agus ina rialacha cur chun feidhme, agus/nó — go ndéanfadh an comhaontú sin idirdhealú idir Bhallstáit gan cúiseanna maithe sábháilteachta a bheith leis sin nó go bhfuil sé ag teacht salach ar bheartas eachtrach an Chomhphobail i leith tríú tír, féadfaidh sé, i gcomhréir leis an nós imeachta a leagtar síos in Airteagal 65(2) a éileamh ar an mBallstát lena mbaineann an comhaontú a mhodhnú, a chur i bhfeidhm a fhionraí nó a thréigean, i gcomhréir le hAirteagal 307 den Chonradh. (c) Glacfaidh na Ballstáit na bearta uile is gá chun comhaontuithe a thréigean a luaithe is féidir tar éis teacht i bhfeidhm do chomhaontú idir an Comhphobal agus an tríú tír atá i gceist, maidir leis na fearainn uile arna gcumhdach ag an gcomhaontú sin.

Airteagal 13

Aonáin cháilithe

Nuair a bheidh tasc sonrach deimhnithe á thabhairt d'aonán cáilithe, áiritheoidh an Ghníomhaireacht nó an t-údarás náisiúnta eitlíochta lena mbaineann go gcomhlíonann an t-aonán sin na critéir a leagtar síos in Iarscríbhinn V.

Airteagal 14

Forálacha solúbthachta

1. Ní choiscfidh forálacha an Rialacháin seo ná forálacha a rialacha cur chun feidhme ar Bhallstát freagairt láithreach d'fhadhb sábháilteachta a bhaineann le táirge, le duine nó le heagraíocht atá faoi réir fhorálacha an Rialacháin seo.

Tabharfaidh an Ballstát fógra láithreach don Ghníomhaireacht, don Choimisiún agus do na Ballstáit eile faoi na bearta a glacadh agus faoi na cúiseanna ar glacadh iad.

2. (a) Measfaidh an Ghníomhaireacht an féidir díriú ar an bhfadhb sábháilteachta laistigh de na cumhachtaí a thugtar di i gcomhréir le hAirteagal 18(d). Sa chás sin, déanfaidh sí an cinneadh iomchuí laistigh de mhí ón uair a thabharfar fógra di de bhun mhír 1. (b) Má chinneann an Ghníomhaireacht nach féidir díriú ar an bhfadhb sábháilteachta i gcomhréir le pointe (a), eiseoidh sí moladh i gcomhréir le hAirteagal 18(b), laistigh den tréimhse dá dtagraítear sa phointe sin, cibé acu ar cheart nó nár cheart an Rialachán seo nó a rialacha cur chun feidhme a leasú agus ar cheart nó nár cheart na bearta ar tugadh fógra fúthu a tharraingt siar nó a choinneáil.

3. Na bearta a cheapfar chun eilimintí neamhriachtanacha den Rialachán seo a leasú, inter alia trína fhorlíonadh, agus a bhaineann an dtugann leibhéal neamh-leordhóthanach sábháilteachta sa Rialachán seo nó ina rialacha cur chun feidhme nó easpa air nó orthu údar é a leasú agus an féidir leanúint leis na bearta a glacadh de bhun mhír 1 nó nach féidir, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(6). Sa chás sin, cuirfidh na Ballstáit uile na bearta chun feidhme de réir mar is cuí agus beidh feidhm ag forálacha Airteagal 11 maidir leo. Má shuitear nach bhfuil údar leis na bearta sin, cúlghairfidh an Ballstát lena mbaineann iad.

4. Féadfaidh Ballstáit díolúintí a dheonú ó na ceanglais shubstainteacha a leagtar síos sa Rialachán seo agus ina rialacha cur chun feidhme i gcás cúinsí oibriúcháin práinneacha gan choinne nó i gcás ceanglas oibriúcháin de ré theoranta, ar choinníoll nach mbeidh drochthionchar aige ar an leibhéal sábháilteachta. Tabharfar fógra don Ghníomhaireacht, don Choimisiún agus do na Ballstáit eile faoi dhíolúintí den sórt sin a luaithe a éireoidh siad athchleachtach nó i gcás ina ndeonófar ar feadh tréimhsí is faide ná dhá mhí iad.

5. Déanfaidh an Ghníomhaireacht measúnú ar cibé acu an bhfuil níos lú srianta sna díolúintí ar thug Ballstát fógra fúthu ná mar atá sna forálacha Comhphobail is infheidhme agus, laistigh de mhí ón uair a thabharfar fógra di fúthu, eiseoidh sí moladh i gcomhréir le hAirteagal 18(b) faoi cibé acu an gcomhlíonann na díolúintí sin cuspóirí ginearálta sábháilteachta an Rialacháin seo nó aon rialach eile de dhlí an Chomhphobail.

Más rud é nach gcomhlíonfaidh díolúine cuspóirí ginearálta sábháilteachta an Rialacháin seo ná aon rialach eile de dhlí an Chomhphobail, cinnfidh an Coimisiún nach gceadóidh sé an díolúine i gcomhréir leis an nós imeachta dá dtagraítear in Airteagal 65(7). Sa chás sin, cúlghairfidh an Ballstát lena mbaineann an díolúine.

6. Nuair is féidir leibhéal cosanta atá coibhéiseach leis an leibhéal a bhaintear amach trí chur i bhfeidhm na rialacha lena gcuirtear an Rialachán seo chun feidhme, a bhaint amach ar mhodh eile, féadfaidh na Ballstáit, gan idirdhealú ar fhoras náisiúntachta, formheas a dheonú lena maolaítear ar na rialacha cur chun feidhme sin.

I gcásanna den sórt sin, tabharfaidh an Ballstát lena mbaineann fógra don Ghníomhaireacht agus don Choimisiún go bhfuil rún aige formheas den sórt sin a dheonú agus tabharfaidh sé fáthanna a thaispeánann gur gá maolú ón riail lena mbaineann, chomh maith leis na coinníollacha a leagtar síos chun a áirithiú go mbainfear amach leibhéal coibhéiseach cosanta.

7. I gcomhréir le hAirteagal 18(b), laistigh de dhá mhí tar éis di fógra a fháil i gcomhréir le mír 6 den Airteagal seo, eiseoidh an Ghníomhaireacht tuairim maidir le cibé acu an gcomhlíonann an formheas atá molta i gcomhréir le mír 6 na coinníollacha a leagtar síos sa mhír sin nó nach gcomhlíonann.

Na bearta a cheapfar chun eilimintí neamhriachtanacha den Rialachán seo a leasú, trína fhorlíonadh, agus a bhaineann le cibé acu. an gcaithfear formheas atá molta a dheonú nó a dhiúltú, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 65(6) laistigh de mhí tar éis moladh a fháil ón nGníomhaireacht. Sa chás sin, tabharfaidh an Coimisiún fógra faoina chinneadh do na Ballstáit uile, a bheidh i dteideal an beart sin a chur i bhfeidhm freisin. Beidh feidhm ag forálacha Airteagal 15 maidir leis an mbeart a bheidh i gceist.

Airteagal 15

Gréasán faisnéise

1. Malartóidh an Coimisiún, an Ghníomhaireacht agus na húdaráis náisiúnta eitlíochta aon fhaisnéis a mbeidh fáil acu uirthi i gcomhthéacs chur i bhfeidhm an Rialacháin seo agus a rialacha cur chun feidhme. Aonáin a bhfuil sé de chúram orthu tionóiscí agus tarluithe eitlíochta sibhialta a imscrúdú, nó anailís a dhéanamh ar theagmhais, tá siad i dteideal rochtain a bheith acu ar an bhfaisnéis sin.

2. Gan dochar don cheart atá ag an bpobal rochtain a bheith acu ar dhoiciméid an Choimisiúin mar a leagtar síos i Rialachán (CE) Uimh. 1049/2001 é, glacfaidh an Coimisiún, i gcomhréir leis an nós imeachta dá dtagraítear in Airteagal 65(3), bearta chun an fhaisnéis dá dtagraítear i mír 1 den Airteagal seo a scaipeadh, as a stuaim féin, ar pháirtithe leasmhara. Beidh na bearta, a fhéadfaidh a bheith ina mbearta cineálacha nó ina mbearta aonair, bunaithe ar an ngá atá ann:

(a) an fhaisnéis a theastaíonn uathu le feabhas a chur ar shábháilteacht na heitlíochta a sholáthar do dhaoine agus d'eagraíochtaí;

(b) teorainn a chur le scaipeadh faisnéise agus gan a scaipeadh ach an fhaisnéis sin is gá chun críche a húsáideoirí, d'fhonn rúndacht chuí na faisnéise sin a áirithiú.

3. Glacfaidh na húdaráis náisiúnta eitlíochta, i gcomhréir lena reachtaíocht náisiúnta, na bearta is gá chun rúndacht chuí na faisnéise a gheobhaidh siad de bhun mhír 1 a áirithiú.

4. Chun an pobal a chur ar an eolas maidir leis an leibhéal ginearálta sábháilteachta, foilseoidh an Ghníomhaireacht athbhreithniú sábháilteachta go bliantúil. Ón uair a thiocfaidh na bearta dá dtagraítear in Airteagal 10(5) i bhfeidhm, beidh anailís san athbhreithniú sábháilteachta sin ar an bhfaisnéis uile a gheofar de bhun Airteagal 10. Beidh an anailís sin simplí agus furasta a thuiscint agus tabharfar le fios léi an bhfuil rioscaí breise sábháilteachta ann nó nach bhfuil.Ní nochtfar na foinsí faisnéise san anailís sin.

Airteagal 16

Cosaint na foinse faisnéise

1. Nuair a chuirfidh duine nádúrtha an fhaisnéis dá dtagraítear in Airteagal 15(1) ar fáil ar bhonn deonach don Choimisiún nó don Ghníomhaireacht, ní nochtfar foinse na faisnéise sin. Nuair a chuirfear an fhaisnéis ar fáil d'údarás náisiúnta, cosnófar foinse na faisnéise sin i gcomhréir leis an reachtaíocht náisiúnta.

2. Gan dochar do rialacha an dlí choiriúil is infheidhme, staonfaidh na Ballstáit ó imeachtaí a thionscnamh i leith sáruithe gan réamhbheartú nó sáruithe neamhthoiliúla ar an dlí, nach gcuirfí ar a súile dóibh iad murach gur tuairiscíodh de bhun an Rialacháin seo agus a rialacha cur chun feidhme iad.

Ní bheidh feidhm ag an riail seo i gcásanna mórfhaillí.

3. Gan dochar do rialacha náisiúnta an dlí choiriúil is infheidhme, agus i gcomhréir leis na nósanna imeachta a leagtar amach sa dlí náisiúnta agus sa chleachtas náisiúnta, áiritheoidh na Ballstáit nach mbeidh fostaithe a chuirfidh faisnéis ar fáil agus an Rialachán seo agus a rialacha cur chun feidhme á gcur i bhfeidhm acu faoi réir aon dochair óna bhfostóir.

Ní bheidh feidhm ag an riail seo i gcásanna mórfhaillí.

4. Beidh feidhm ag an Airteagal seo gan dochar do rialacha náisiúnta a bhaineann le rochtain a bheith ag údaráis bhreithiúnacha ar fhaisnéis.

CAIBIDIL III

GNÍOMHAIREACHT SÁBHÁILTEACHTA EITLÍOCHTA NA hEORPA

ROINN I

Tascanna

Airteagal 17

Bunú agus feidhmeanna na Gníomhaireachta

1. Chun críche an Rialachán seo a chur chun feidhme, bunófar Gníomhaireacht Sábháilteachta Eitlíochta na hEorpa.

2. Chun feidhmiú ceart agus forbairt shábháilteacht na heitlíochta sibhialta a áirithiú, déanfaidh an Ghníomhaireacht an méid seo a leanas:

(a) tabharfaidh sí faoi aon tasc agus tiocfaidh sí ar thuairimí maidir leis na hábhair uile a chumhdaítear le hAirteagal 1(1);

(b) tabharfaidh sí cúnamh don Choimisiún trí bhearta a ullmhú a ghlacfar chun an Rialachán seo a chur chun feidhme. I gcás inar rialacha teicniúla agus rialacha sonracha a bhaineann le tógáil agus le dearadh agus le gnéithe oibríochta a bheidh i gceist, ní fhéadfaidh an Coimisiún a bhfuil iontu a athrú gan é a chomhordú roimh ré leis an nGníomhaireacht. Tabharfaidh an Ghníomhaireacht an tacaíocht theicniúil, eolaíoch agus riaracháin is gá don Choimisiún lena thascanna a chomhlíonadh;

(c) glacfaidh sí na bearta is gá laistigh de na cumhachtaí a thugtar di leis an Rialachán seo nó le reachtaíocht eile Chomhphobail;

(d) seolfaidh sí cibé cigireacht agus imscrúduithe is gá chun a tascanna a chomhlíonadh;

(e) ina réimsí inniúlachta, comhlíonfaidh sí, thar ceann na mBallstát, na feidhmeanna agus na tascanna a shainítear dóibh le coinbhinsiúin idirnáisiúnta is infheidhme, go háirithe le Coinbhinsiún Chicago.

Airteagal 18

Bearta na Gníomhaireachta

Déanfaidh an Ghníomhaireacht an méid seo a leanas, i gcás inarb iomchuí:

(a) eiseoidh sí tuairimí a dhíreofar ar an gCoimisiún;

(b) eiseoidh sí moltaí a dhíreofar ar an gCoimisiún chun Airteagal 14 a chur i bhfeidhm;

(c) eiseoidh sí sonraíochtaí deimhniúcháin, lena n-áirítear cóid aerfhiúntais agus modhanna inghlactha comhlíonta, chomh maith le haon ábhar treorach, chun an Rialachán seo agus a rialacha cur chun feidhme a chur i bhfeidhm;

(d) glacfaidh sí na cinntí iomchuí chun Airteagail 20, 21, 22, 23, 54 agus 55 a chur i bhfeidhm;

(e) eiseoidh sí na tuarascálacha tar éis na cigireachta caighdeánaithe a dhéanfar de bhun Airteagal 24(1) agus Airteagal 54.

Airteagal 19

Tuairimí, sonraíochtaí deimhniúcháin agus ábhar treorach

1. Chun cúnamh a thabhairt don Choimisiún nuair a bheidh tograí maidir le bunphrionsabail, maidir le hinfheidhmeacht agus maidir le ceanglais fhíor-riachtanacha á n-ullmhú aige a thíolacfar do Pharlaimint na hEorpa agus don Chomhairle agus nuair a bheidh na rialacha cur chun feidhme á nglacadh aige, ullmhóidh an Ghníomhaireacht dréachtaí de na tograí agus na rialacha sin. Cuirfidh an Ghníomhaireacht na dréachtaí sin faoi bhráid an Choimisiúin mar thuairimí.

2. Forbróidh an Ghníomhaireacht an méid seo a leanas i gcomhréir le hAirteagal 52 agus leis na rialacha cur chun feidhme a ghlac an Coimisiún:

(a) sonraíochtaí deimhniúcháin, lena n-áirítear cóid aerfhiúntais agus modhanna inghlactha comhlíonta; agus

(b) ábhar treorach;

a úsáidfear sa phróiseas deimhniúcháin.

Léireofar leis na doiciméid sin an úrscothacht agus na cleachtais is fearr sna réimsí lena mbaineann agus tabharfar cothrom le dáta iad agus taithí aerárthaí ar fud an domhain maidir le seirbhís agus an dul chun cinn eolaíoch agus teicniúil á gcur san áireamh.

Airteagal 20

Aerfhiúntas agus deimhniúchán comhshaoil

1. Maidir leis na táirgí, na páirteanna agus na fearais dá dtagraítear in Airteagal 4(1) (a) agus (b), comhlíonfaidh an Ghníomhaireacht, thar ceann na mBallstát, i gcás inarb infheidhme agus de réir mar a shonraítear é i gCoinbhinsiún Chicago nó sna hIarscríbhinní a ghabhann leis, feidhmeanna agus tascanna an stáit inar dearadh, inar monaraíodh nó inar cláraíodh iad nuair a bhaineann na feidhmeanna agus na tascanna sin le formheas ar dhearadh. Chuige sin, déanfaidh sí an méid seo a leanas go háirithe:

(a) maidir le gach táirge a n-iarrtar deimhniú cineáil nó athrú ar dheimhniú cineáil dó, bunóidh sí bonn an deimhnithe cineáil agus tabharfaidh sí fógra faoi. Is éard a bheidh i gceist le bonn an deimhnithe cineáil, an cód aerfhiúntais is infheidhme, na forálacha ar glacadh leibhéal coibhéiseach sábháilteachta ina leith agus na sonraíochtaí mionsonraithe speisialta teicniúla is gá nuair a tharlaíonn sé de bharr gnéithe deartha táirge faoi leith nó de bharr na taithí oibríochta nach bhfuil ceann d'fhorálacha an chóid aerfhiúntais leordhóthanach nó cuí chun comhlíonadh na gceanglas fíor-riachtanach a áirithiú;

(b) maidir le gach táirge a n-iarrtar deimhniú srianta ar aerfhiúntas ina leith, bunóidh sí na sonraíochtaí sonracha aerfhiúntais agus tabharfaidh sí fógra fúthu;

(c) maidir le gach táirge a n-iarrtar deimhniú ina leith, bunóidh sí na sonraíochtaí mionsonraithe aerfhiúntais agus tabharfaidh sí fógra fúthu;

(d) maidir le gach táirge a gceanglaítear deimhniú comhshaoil a bheith ann dó i gcomhréir le hAirteagal 6, bunóidh sí na ceanglais chomhshaoil iomchuí agus tabharfaidh sí fógra fúthu;

(e) seolfaidh sí féin imscrúduithe a bhaineann le deimhniúchán táirgí, páirteanna agus fearas nó cuirfidh sí á seoladh trí údarás náisiúnta eitlíochta nó trí aonáin cháilithe náisiúnta iad;

(f) eiseoidh sí na deimhnithe iomchuí cineáil nó na hathruithe a ghabhann leo;

(g) eiseoidh sí deimhnithe do pháirteanna agus d'fhearais;

(h) eiseoidh sí na deimhnithe iomchuí comhshaoil;

(i) leasóidh sí, fionróidh sí nó cúlghairfidh sí an deimhniú ábhartha nuair nach mbeidh na coinníollacha faoinar eisíodh é á gcomhlíonadh a thuilleadh nó má mhainníonn an duine dlítheanach nó an duine nádúrtha a bhfuil an deimhniú ina sheilbh na hoibleagáidí a chomhlíonadh a chuirtear air leis an Rialachán seo nó lena rialacha cur chun feidhme;

(j) áiritheoidh sí na feidhmeanna leanúnacha aerfhiúntais a ghabhann leis na táirgí, leis na páirteanna agus leis na fearais a ndéanann sí maoirseacht orthu, lena n-áirítear go ngníomhóidh sí gan mhoill mhíchuí i gcás ina mbeidh fadhb sábháilteachta ann agus go n-eiseoidh sí agus go scaipfidh sí an fhaisnéis éigeantach is infheidhme;

(k) maidir le haerárthaí a bhfuil cead eitilte le heisiúint ina leith, bunóidh sí caighdeáin aerfhiúntais agus nósanna imeachta chun Airteagal 5(4)(a) a chomhlíonadh;

(l) eiseoidh sí ceadanna aerárthaí a eitilt chun críocha deimhniúcháin faoi rialú na Gníomhaireachta, le comhaontú an Bhallstáit a bhfuil an t-aerárthach cláraithe ann nó a bhfuil an t-aerárthach le clárú ann.

2. Maidir le heagraíochtaí, déanfaidh an Ghníomhaireacht an méid seo a leanas:

(a) cigireacht agus iniúchtaí ar na heagraíochtaí arna ndeimhniú aici a dhéanamh í féin nó trí údaráis eitlíochta nó aonáin cháilithe náisiúnta;

(b) a ndeimhnithe seo a leanas a eisiúint agus a athnuachan: (i) eagraíochtaí dearaidh; nó (ii) eagraíochtaí táirgthe atá suite i gcríoch na mBallstát, má iarrann an Ballstát lena mbaineann amhlaidh; nó (iii) eagraíochtaí táirgthe agus cothabhála a bhfuil a suíomh lasmuigh de chríoch na mBallstát;

(c) leasóidh sí, fionróidh sí nó cúlghairfidh sí an deimhniú ábhartha eagraíochta nuair nach mbeidh na coinníollacha faoinar eisíodh é á gcomhlíonadh a thuilleadh, nó má mhainníonn an eagraíocht lena mbaineann na hoibleagáidí a chomhlíonadh a chuirtear uirthi leis an Rialachán seo nó lena rialacha cur chun feidhme.

Airteagal 21

Deimhniúchán ar phíolóta

1. Maidir leis an bpearsanra agus leis na heagraíochtaí dá dtagraítear in Airteagal 7(1), déanfaidh an Ghníomhaireacht an méid seo a leanas:

(a) seolfaidh sí féin imscrúduithe agus iniúchtaí ar na heagraíochtaí a dheimhníonn sí nó cuirfidh sí á seoladh trí údaráis náisiúnta eitlíochta nó trí aonáin cháilithe náisiúnta iad;

(b) eiseoidh sí deimhnithe na n-eagraíochtaí um oiliúint ar phíolótaí agus na n-ionad aerleighis a bhfuil a suíomh lasmuigh de chríoch na mBallstát agus, i gcás inarb iomchuí, a bpearsanra agus déanfaidh sí athnuachan orthu;

(c) an deimhniú ábhartha a leasú, a theorannú, a fhionraí nó a chúlghairm nuair nach gcomhlíontar a thuilleadh na coinníollacha faoinar eisíodh é, nó má mhainníonn an duine dlítheanach nó an duine nádúrtha a bhfuil an deimhniú ina sheilbh aige na hoibleagáidí a chomhlíonadh a chuirtear air leis an Rialachán seo nó lena rialacha cur chun feidhme.

2. Maidir leis na feistí oiliúna insamhalta eitilte dá dtagraítear in Airteagal 7(1), déanfaidh an Ghníomhaireacht an méid seo a leanas:

(a) seolfaidh sí féin cigireachtaí teicniúla ar na feistí arna ndeimhniú aici nó cuirfidh sí á seoladh trí údaráis náisiúnta eitlíochta nó trí aonáin cháilithe náisiúnta iad;

(b) a ndeimhnithe seo a leanas a eisiúint agus a athnuachan: (i) feistí insamhalta oiliúna eitilte a úsáideann eagraíochtaí oiliúna arna ndeimhniú ag an nGníomhaireacht; nó (ii) feistí insamhalta oiliúna eitilte atá suite i gcríoch na mBallstát, má iarrann an Ballstát lena mbaineann amhlaidh; (iii) feistí insamhalta oiliúna eitilte atá suite lasmuigh de chríoch na mBallstát;

(c) leasóidh sí, teorannóidh sí, fionróidh sí nó cúlghairfidh sí an deimhniú ábhartha nuair nach mbeidh na coinníollacha faoinar eisíodh é á gcomhlíonadh a thuilleadh nó má mhainníonn an duine dlítheanach nó an duine nádúrtha a bhfuil an deimhniú ina sheilbh aige na hoibleagáidí a chomhlíonadh a chuirtear air leis an Rialachán seo nó a rialacha cur chun feidhme.

Airteagal 22

Deimhniúchán d'oibríochtaí aeir

1. Gníomhóidh an Ghníomhaireacht gan mhoill mhíchuí i gcás ina mbeidh fadhb ann a dhéanann dochar do shábháilteacht na n-oibríochtaí aeir trí ghníomh ceartaitheach a chinneadh agus trí fhaisnéis ghaolmhar a scaipeadh, lena n-áirítear í a scaipeadh ar na Ballstáit.

2. Maidir leis an teorainn ama eitilte:

(a) eiseoidh an Ghníomhaireacht na sonraíochtaí deimhniúcháin is infheidhme chun a áirithiú go gcomhlíontar ceanglais fhíor-riachtanacha agus, de réir mar is iomchuí, na rialacha cur chun feidhme gaolmhara. Ar dtús, beidh na forálacha substainteacha go léir atá i bhFochuid Q d'Iarscríbhinn III a ghabhann le Rialachán (CEE) Uimh. 3922/91 sna rialacha cur chun feidhme, agus aird á tabhairt ar an bhfianaise eolaíoch agus theicniúil is deireanaí;

(b) féadfaidh Ballstát scéimeanna aonair a cheadú chun amanna eitilte a shonrú a chlaonann ó na sonraíochtaí deimhniúcháin dá dtagraítear i bpointe (a). Sa chás sin tabharfaidh an Ballstát lena mbaineann fógra gan mhoill don Ghníomhaireacht, don Choimisiún agus do na Ballstáit eile go bhfuil sé beartaithe aige formheas a dheonú do scéim aonair den sórt sin;

(c) nuair a gheobhaidh sí fógra déanfaidh an Ghníomhaireacht an scéim aonair a mheas, laistigh de mhí, ar bhonn meastóireachta eolaíochta agus leighis. Ina dhiaidh sin, féadfaidh an Ballstát lena mbaineann an formheas a dheonú mar a fógraíodh, mura mbeidh an scéim pléite ag an nGníomhaireacht leis an mBallstát sin agus athruithe ar an scéim sin molta aici. Má chomhaontaíonn an Ballstát leis na hathruithe sin, féadfaidh sé an formheas a dheonú dá réir;

(d) i gcás cúinsí práinneacha oibriúcháin gan choinne nó i gcás riachtanas oibriúcháin de ré theoranta nach mbeidh athchleachtach, féadfaidh maoluithe ar na sonraíochtaí deimhniúcháin a bheith infheidhme go sealadach go dtí go dtabharfaidh an Ghníomhaireacht a tuairim;

(e) mura n-aontaíonn Ballstát le conclúidí na Gníomhaireachta maidir le scéim faoi leith, cuirfidh sé, i gcomhréir leis an nós imeachta dá dtagraítear in Airteagal 65(3), an cheist faoi bhráid an Choimisiúin chun go gcinnfidh sé an gcomhlíonann an scéim sin cuspóirí sábháilteachta an Rialacháin seo;

(f) foilseofar a bhfuil i scéimeanna aonair atá inghlactha ag an nGníomhaireacht, nó ar ghlac an Coimisiún cinneadh dearfach maidir leo i gcomhréir le pointe (e).

Airteagal 23

Oibreoirí tríú tíortha

1. Maidir le hoibreoirí na n-aerárthaí dá dtagraítear in Airteagal 4(1)(d) a bhíonn ag gabháil d'oibríochtaí tráchtála, déanfaidh an Ghníomhaireacht an méid seo a leanas:

(a) seolfaidh sí féin imscrúduithe agus iniúchtaí nó cuirfidh sí á seoladh trí údarás náisiúnta eitlíochta nó trí aonáin cháilithe náisiúnta iad;

(b) eiseoidh sí na húdaruithe dá dtagraítear in Airteagal 9(2), agus déanfaidh sí athnuachan orthu, mura mbeidh feidhmeanna agus tascanna an stáit oibreora á gcomhlíonadh ag Ballstát maidir leis na hoibreoirí sin;

(c) leasóidh sí, teorannóidh sí, fionróidh sí nó cúlghairfidh sí an t-údarú ábhartha nuair nach mbeidh na coinníollacha faoinar eisigh sí é á gcomhlíonadh a thuilleadh nó má mhainníonn an eagraíocht lena mbaineann na hoibleagáidí a chomhlíonadh a chuirtear uirthi leis an Rialachán seo nó lena rialacha cur chun feidhme.

2. Maidir le hoibreoirí na n-aerárthaí dá dtagraítear in Airteagal 4(1)(d) nach mbíonn ag gabháil d'oibríochtaí tráchtála, déanfaidh an Ghníomhaireacht an méid seo a leanas:

(a) gheobhaidh sí na dearbhuithe dá dtagraítear in Airteagal 9(3); agus

(b) seolfaidh sí féin maoirseacht ar oibreoirí a bhfuair sí dearbhú uathu nó cuirfidh sí á seoladh trí údarás náisiúnta eitlíochta nó trí aonáin cháilithe náisiúnta í.

3. Maidir leis na haerárthaí dá dtagraítear in Airteagal 4(1)(d), eiseoidh an Ghníomhaireacht údaruithe i gcomhréir le hAirteagal 9(4)(a).

Airteagal 24

Faireachán ar chur i bhfeidhm na rialacha

1. Seolfaidh an Ghníomhaireacht cigireacht caighdeánaithe sna réimsí a chumhdaítear le hAirteagal 1(1), chun faireachán a dhéanamh ar chur i bhfeidhm an Rialacháin seo agus a rialacha cur chun feidhme ag údaráis inniúla náisiúnta, agus tuairisceoidh sí don Choimisiún.

2. Seolfaidh an Ghníomhaireacht imscrúduithe ar ghnóthais chun faireachán a dhéanamh ar chur i bhfeidhm an Rialacháin seo agus a rialacha cur chun feidhme.

3. Déanfaidh an Ghníomhaireacht measúnú ar an tionchar a bheidh ag cur chun feidhme an Rialacháin seo agus a rialacha cur chun feidhme, ag féachaint do na cuspóirí a leagtar amach in Airteagal 2.

4. Rachfar i gcomhairle leis an nGníomhaireacht agus eiseoidh sí moltaí don Choimisiún maidir le cur i bhfeidhm Airteagal 14.

5. Beidh na modhanna oibre a bheidh ag an nGníomhaireacht chun na tascanna dá dtagraítear i mír 1, i mír 3 agus i mír 4 faoi réir ceanglas a ghlacfar i gcomhréir leis an nós imeachta dá dtagraítear in Airteagal 65(2), agus na prionsabail a leagtar síos in Airteagal 52 agus in Airteagal 53 á gcur san áireamh.

Airteagal 25

Fíneálacha agus íocaíochtaí tréimhsiúla pionósacha

1. Gan dochar d'Airteagal 20 ná d'Airteagal 55, féadfaidh an Coimisiún, arna iarraidh sin ag an nGníomhaireacht:

(a) fíneálacha a fhorchur ar na daoine agus ar na gnóthais a mbeidh deimhniú eisithe ag an nGníomhaireacht dóibh, más rud é, d'aon ghnó nó le faillí, go sáraítear forálacha an Rialacháin seo agus a rialacha cur chun feidhme;

(b) íocaíochtaí tréimhsiúla pionósacha a fhorchur ar na daoine agus na gnóthais a mbeidh deimhniú eisithe ag an nGníomhaireacht dóibh, arna ríomh ón dáta a leagfar síos sa chinneadh, chun a chur faoi deara do na daoine agus do na gnóthais sin forálacha an Rialacháin seo agus a rialacha cur chun feidhme a chomhlíonadh.

2. Beidh na fíneálacha agus na híocaíochtaí pionósacha tréimhsiúla dá dtagraítear i mír 1 athchomhairleach agus comhréireach le tromchúis an cháis agus le hacmhainn eacnamaíoch shealbhóir an deimhnithe lena mbaineann, agus aird ar leith á tabhairt ar a mhéid a cuireadh isteach ar an tsábháilteacht. Ní rachaidh méid na bhfíneálacha thar 4 % d'ioncam ná de láimhdeachas bliantúil shealbhóir an deimhnithe. Ní rachaidh méid an phionóis thréimhsiúil thar 2,5 % de mheánioncam ná de mheánláimhdeachas laethúil shealbhóir an deimhnithe.

3. Glacfaidh an Coimisiún, i gcomhréir leis an nós imeachta a leagtar síos in Airteagal 65(3), na rialacha mionsonraithe maidir le cur chun feidhme an Airteagail seo. Agus é sin á dhéanamh dó, sonróidh sé go háirithe:

(a) critéir mhionsonraithe chun méid na fíneála nó na híocaíochta tréimhsiúla pionósaí a shuíomh; agus

(b) nósanna imeachta d'fhiosrúchán, do bheart gaolmhara agus do thuairisciú, chomh maith le rialacha nós imeachta le haghaidh cinnteoireachta, lena n-áirítear forálacha ar chearta cosanta, rochtain ar chomhaid, ionadaíocht dhlíthiúil, rúndacht agus forálacha ama mar aon le cainníochtú agus bailiú na bhfíneálacha agus na n-íocaíochtaí pionósacha tréimhsiúla.

4. Beidh dlínse neamhtheoranta ag an gCúirt Bhreithiúnais i leith athbhreithniú a dhéanamh ar chinntí lena socraíonn an Coimisiún fíneáil nó íocaíocht thréimhsiúil phionósach. Féadfaidh sí an fhíneáil nó an íocaíocht thréimhsiúil phionósach a forchuireadh a chealú, a laghdú nó a mhéadú.

5. Na cinntí a ghlacfar de bhun mhír 1, ní cinntí de chineál an dlí choiriúil a bheidh iontu.

Airteagal 26

Taighde

1. Féadfaidh an Ghníomhaireacht taighde a fhorbairt agus a mhaoiniú a mhéid a bhainfidh sé go docht le feabhas a chur ar ghníomhaíochtaí ina réimse inniúlachta, gan dochar do dhlí an Chomhphobail.

2. Comhordóidh an Ghníomhaireacht a cuid gníomhaíochtaí taighde agus forbartha le gníomhaíochtaí taighde agus forbartha an Choimisiúin agus le gníomhaíochtaí taighde agus forbartha na mBallstát chun a áirithiú go mbeidh na beartais agus na gníomhartha i gcomhréir lena chéile.

3. Foilseofar torthaí an taighde a mhaoineoidh an Ghníomhaireacht, fad nach mbeidh aicmiú rúndachta déanta ag an nGníomhaireacht orthu.

Airteagal 27

Caidreamh idirnáisiúnta

1. Tabharfaidh an Ghníomhaireacht cúnamh don Choimisiún agus do na Ballstáit sa chaidreamh a bheidh acu le tríú tíortha i gcomhréir le dlí ábhartha an Chomhphobail. Tabharfaidh sí cúnamh dóibh go háirithe maidir le rialacha a chomhchuibhiú agus aitheantas frithpháirteach a thabhairt d'fhormheasanna lena bhfianaítear go bhfuil na rialacha sin á gcur i bhfeidhm go sásúil.

2. Féadfaidh an Ghníomhaireacht comhoibriú le húdaráis aerloingseoireachta tríú tíortha agus le heagraíochtaí idirnáisiúnta atá inniúil in ábhair a chumhdaítear leis an Rialachán seo, faoi chuimsiú na socruithe oibre a rinneadh leis na comhlachtaí sin, i gcomhréir leis na forálacha ábhartha den Chonradh. Beidh formheas faighte roimh ré ón gCoimisiún maidir leis na socruithe sin.

3. Tabharfaidh an Ghníomhaireacht cúnamh do na Ballstáit na hoibleagáidí idirnáisiúnta atá orthu a urramú, go háirithe na hoibleagáidí atá orthu faoi Choinbhinsiún Chicago.

ROINN II

Struchtúr inmheánach

Airteagal 28

Stádas dlíthiúil, suíomh, oifigí áitiúla

1. Is comhlacht de chuid an Chomhphobail a bheidh sa Ghníomhaireacht. Beidh pearsantacht dhlítheanach aici.

2. I ngach ceann de na Ballstáit, beidh an inniúlacht dhlítheanach is fairsinge a thugtar do dhaoine dlítheanacha faoina ndlíthe ag an nGníomhaireacht. Féadfaidh sí, go háirithe, maoin shochorraithe agus maoin dhochorraithe a fháil nó a dhiúscairt agus féadfaidh sí a bheith ina páirtí in imeachtaí dlíthiúla.

3. Féadfaidh an Ghníomhaireacht a hoifigí áitiúla féin a bhunú sna Ballstáit, faoi réir a dtola.

4. Déanfaidh a Stiúrthóir Feidhmiúcháin ionadaíocht ar an nGníomhaireacht.

Airteagal 29

An fhoireann

1. Beidh feidhm, maidir le foireann na Gníomhaireachta, ag Rialacháin Foirne Oifigigh na gComhphobal Eorpach, ag Coinníollacha Fostaíochta Sheirbhísigh Eile na gComhphobal Eorpach agus ag na rialacha a ghlac institiúidí na gComhphobal Eorpach go comhpháirteach chun na Rialacháin Foirne agus na Coinníollacha Fostaíochta sin a chur i bhfeidhm, gan dochar do chur i bhfeidhm Airteagal 39 den Rialachán seo maidir le comhaltaí an Bhoird Achomhairc.

2. Gan dochar d'Airteagal 42, feidhmeoidh an Ghníomhaireacht i ndáil lena foireann féin na cumhachtaí a thugtar don údarás ceapacháin leis na Rialacháin Foirne agus leis na Coinníollacha Fostaíochta.

3. Beidh líon teoranta oifigeach ar fhoireann na Gníomhaireachta, a shannfaidh an Coimisiún nó na Ballstáit nó a thabharfaidh an Coimisiún nó na Ballstáit ar iasacht di chun cúraimí bainistíochta a chomhlíonadh. Is éard a bheidh sa chuid eile den fhoireann fostaithe a n-earcóidh an Ghníomhaireacht de réir mar is gá chun a tascanna a chomhlíonadh.

Airteagal 30

Pribhléidí agus díolúintí

Beidh feidhm, maidir leis an nGníomhaireacht, ag Prótacal na gComhphobal Eorpach maidir le Pribhléidí agus Díolúintí atá mar Iarscríbhinn leis an gConradh ag bunú an Chomhphobail Eorpaigh agus leis an gConradh ag bunú an Chomhphobail Eorpaigh do Fhuinneamh Adamhach.

Airteagal 31

Dliteanas

1. Beidh dliteanas conarthach na Gníomhaireachta faoi rialú ag an dlí is infheidhme maidir leis an gconradh a bheidh i gceist.

2. Beidh dlínse ag Cúirt Bhreithiúnais na gComhphobal Eorpach breithiúnas a thabhairt de bhun aon chlásail eadrána a bheidh i gconradh arna thabhairt i gcrích ag an nGníomhaireacht.

3. I gcás dliteanais neamhchonarthaigh, slánóidh an Ghníomhaireacht, i gcomhréir leis na prionsabail ghinearálta is coiteann do dhlíthe na mBallstát, aon damáiste arbh iad a seirbhísí nó a seirbhísigh i bhfeidhmiú a ndualgas ba chúis leis.

4. Beidh dlínse ag Cúirt Bhreithiúnais na gComhphobal Eorpach i ndíospóidí a bhaineann leis an gcúiteamh as aon damáiste dá luaitear i mír 3.

5. Beidh dliteanas pearsanta a seirbhíseach i leith na Gníomhaireachta á rialú ag na forálacha a leagtar síos sna Rialacháin Foirne agus sna Coinníollacha Fostaíochta is infheidhme maidir leo.

Airteagal 32

Doiciméid a fhoilsiú

1. Gan dochar do chinntí a dhéantar ar bhonn Airteagal 290 den Chonradh, cuirfear ar fáil na doiciméid seo a leanas i ngach ceann de theangacha oifigiúla an Chomhphobail:

(a) an t-athbhreithniú sábháilteachta dá dtagraítear in Airteagal 15(4);

(b) tuairimí a dhíreofar ar an gCoimisiún de bhun Airteagal 19(1);

(c) an tuarascáil ghinearálta bhliantúil agus an clár oibre bliantúil dá dtagraítear in Airteagal 33(2)(b) agus (c) faoi seach.

2. Soláthróidh Lárionad Aistriúcháin chomhlachtaí an Aontais Eorpaigh na seirbhísí aistriúcháin a theastóidh chun go bhfeidhmeoidh an Ghníomhaireacht.

Airteagal 33

Cumhachtaí an Bhoird Bhainistíochta

1. Beidh Bord Bainistíochta ag an nGníomhaireacht.

2. Déanfaidh an Bord Bainistíochta an méid seo a leanas:

(a) ceapfaidh sé an Stiúrthóir Feidhmiúcháin, agus ceapfaidh sé na Stiúrthóirí ar thogra ón Stiúrthóir Feidhmiúcháin, i gcomhréir le hAirteagal 39;

(b) glacfaidh sé an tuarascáil ghinearálta bhliantúil ar ghníomhaíochtaí na Gníomhaireachta agus cuirfidh sé ar aghaidh í faoin 15 Meitheamh ar a dhéanaí chuig Parlaimint na hEorpa, chuig an gComhairle, chuig an gCoimisiún, chuig an gCúirt Iniúchóirí agus chuig na Ballstáit; ag feidhmiú thar ceann na Gníomhaireachta, cuirfidh sé aon fhaisnéis a bhaineann le toradh na nósanna imeachta meastóireachta chuig Parlaimint na hEorpa agus chuig an gCoimisiún (dá ngairfear ‘an t-údarás buiséid’ anseo feasta) go bliantúil, go háirithe faisnéis a bhaineann leis na héifeachtaí nó leis na hiarmhairtí a bheadh ann dá gcuirfí athrú ar na tascanna a shanntar don Ghníomhaireacht;

(c) roimh an 30 Meán Fómhair gach bliain, agus tar éis a thuairim a fháil ón gCoimisiún, glacfaidh sé clár oibre na Gníomhaireachta don bhliain dár gcionn agus cuirfidh sé ar aghaidh chuig Parlaimint na hEorpa, chuig an gComhairle, chuig an gCoimisiún, agus chuig na Ballstáit é; glacfar an clár oibre sin gan dochar do nós imeachta buiséid an Chomhphobail ná do chlár reachtaíochta an Chomhphobail i réimsí ábhartha den tsábháilteacht eitlíochta; cuirfear tuairim an Choimisiúin i gceangal leis an gclár oibre;

(d) glacfaidh sé treoirlínte chun tascanna deimhniúcháin a leithdháileadh ar údaráis eitlíochta náisiúnta agus ar aonáin cháilithe náisiúnta le comhaontú an Choimisiúin;

(e) bunóidh sé nósanna imeachta don Stiúrthóir Feidhmiúcháin chun cinntí a dhéanamh dá dtagraítear in Airteagal 52 agus in Airteagal 53;

(f) comhlíonfaidh sé a chuid feidhmeanna a bhaineann le buiséad na Gníomhaireachta de bhun Airteagal 59, Airteagal 60 agus Airteagal 63;

(g) ceapfaidh sé comhaltaí an Bhoird Achomhairc de bhun Airteagal 41;

(h) feidhmeoidh sé údarás araíonachta ar an Stiúrthóir Feidhmiúcháin agus ar na Stiúrthóirí, le comhaontú an Stiúrthóra Feidhmiúcháin;

(i) tabharfaidh sé a thuairim maidir leis na bearta a bhaineann le táillí agus muirir dá dtagraítear in Airteagal 64(1);

(j) bunóidh sé a Rialacha Nós Imeachta;

(k) cinnfidh sé na socruithe a dhéanfar don Ghníomhaireacht maidir le teangacha;

(l) cuirfidh sé, i gcás inarb iomchuí, leis an liosta doiciméad dá dtagraítear in Airteagal 32(1);

(m) bunóidh sé struchtúr eagraíochtúil na Gníomhaireachta agus glacfaidh sé beartas foirne na Gníomhaireachta.

3. Féadfaidh an Bord Bainistíochta comhairle a chur ar an Stiúrthóir Feidhmiúcháin maidir le hábhar ar bith a bhaineann go dlúth le forbairt straitéiseach shábháilteacht na heitlíochta, lena n-áirítear an taighde mar a shainmhínítear in Airteagal 26 é.

4. Bunóidh an Bord Bainistíochta comhlacht comhairleach de pháirtithe leasmhara agus rachaidh sé i gcomhairle leis sula ndéanfaidh sé cinntí sna réimsí dá dtagraítear i mír 2(c), (e), (f) agus (i). Féadfaidh an Bord Bainistíochta freisin a chinneadh dul i gcomhairle leis an gcomhlacht comhairleach faoi aon cheisteanna eile dá dtagraítear i mír 2 agus i mír 3. Ní bheidh tuairim an chomhlachta chomhairligh ina ceangal ar an mBord Bainistíochta.

5. Féadfaidh an Bord Bainistíochta comhlachtaí oibre a bhunú chun cúnamh a thabhairt dó agus a fheidhmeanna á gcomhlíonadh aige, lena n-áirítear a chinntí a ullmhú agus faireachán a dhéanamh ar chur chun feidhme na gcinntí sin.

Airteagal 34

Comhdhéanamh an Bhoird Bhainistíochta

1. Ionadaí amháin ó gach Ballstát agus ionadaí amháin ón gCoimisiún a bheidh ar an mBord Bainistíochta. Roghnófar na comhaltaí bunaithe ar a dtaithí aitheanta agus bunaithe ar a dtiomantas aitheanta i réimse na heitlíochta sibhialta, ar a gcumas bainistíochta agus ar a saineolas, agus bainfear úsáid as na tréithe sin chun cuspóirí an Rialacháin seo a chur chun cinn. Cuirfear coiste inniúil Pharlaimint na hEorpa go hiomlán ar an eolas dá réir.

Ceapfaidh gach Ballstát comhalta den Bhord Bainistíochta chomh maith le comhalta malartach a dhéanfaidh ionadaíocht air nó uirthi nuair a bheidh sé nó sí as láthair. Ainmneoidh an Coimisiún freisin a ionadaí agus a chomhalta malartach féin. Cúig bliana a bheidh i ré na dtéarmaí oifige. Féadfar an téarma oifige a athnuachan.

2. I gcás inar cuí, bunófar rannpháirtíocht ionadaithe ar thríú tíortha Eorpacha agus bunófar coinníollacha na rannpháirtíochta sin sna socruithe dá dtagraítear in Airteagal 66.

3. Ceapfaidh an comhlacht comhairleach dá dtagraítear in Airteagal 33(4) ceathrar comhaltaí a bheidh rannpháirteach mar bhreathnóirí ar an mBord Bainistíochta. Seasfaidh siad, ar an mbealach is fairsinge is féidir, do na dearcaidh éagsúla a ndéantar ionadaíocht orthu sa chomhlacht comhairleach. Tríocha mí a bheidh i ré a dtéarma oifige, agus é inathnuaite aon uair amháin.

Airteagal 35

Cathaoirleacht an Bhoird Bhainistíochta

1. Toghfaidh an Bord Bainistíochta Cathaoirleach agus Leas-Chathaoirleach as a chomhaltaí. Gabhfaidh an Leas-Chathaoirleach ionad an Chathaoirligh ar bhealach ex-officio mura mbíonn an Cathaoirleach in ann freastal ar a chuid dualgas nó ar a cuid dualgas.

2. Éagfaidh téarmaí oifige an Chathaoirligh agus an Leas-Chathaoirligh nuair a thiocfaidh a mballraíocht ar an mBord Bainistíochta chun críche. Faoi réir na forála seo, is trí bliana a bheidh i ré théarmaí oifige an Chathaoirligh agus an Leas-Chathaoirligh. Beidh na téarmaí oifige sin inathnuaite aon uair amháin.

Airteagal 36

Cruinnithe

1. Is é an Cathaoirleach a thionólfaidh cruinnithe an Bhoird Bhainistíochta.

2. Glacfaidh Stiúrthóir Feidhmiúcháin na Gníomhaireachta páirt sa phlé.

3. Beidh dhá ghnáthchruinniú sa bhliain ar a laghad ag an mBord Bainistíochta. Chomh maith leis sin, tiocfaidh sé le chéile ar iarratas ón gCathaoirleach nó ar iarratas ó aon trian ar a laghad de líon comhaltaí an Bhoird.

4. Féadfaidh an Bord Bainistíochta cuireadh a thabhairt d'aon duine freastal ar a chuid cruinnithe mar bhreathnóir, arbh fhéidir gur díol spéise é a thuairim nó a tuairim.

5. Féadfaidh comhaltaí an Bhoird Bhainistíochta, faoi réir fhorálacha a Rialacha Nós Imeachta, cúnamh a fháil ó chomhairleoirí nó ó shaineolaithe.

6. Cuirfidh an Ghníomhaireacht an rúnaíocht ar fáil don Bhord Bainistíochta.

Airteagal 37

Vótáil

1. Gan dochar d'Airteagal 39(1), glacfaidh an Bord Bainistíochta a chinntí le tromlach dhá thrian dá chomhaltaí. Ar iarratas ó chomhalta den Bhord Bainistíochta, glacfar an cinneadh dá dtagraítear in Airteagal 33(2)(k) d'aontoil.

2. Beidh aon vóta amháin ag gach comhalta arna ainmniú de bhun Airteagal 34(1). Má bhíonn comhalta as láthair, beidh an comhalta malartach i dteideal a cheart nó a ceart chun vótáil a fheidhmiú. Ní chaithfidh breathnóirí ná Stiúrthóir Feidhmiúcháin na Gníomhaireachta vóta.

3. Bunóidh Rialacha Nós Imeachta an Bhoird Bhainistíochta socruithe vótála níos mionsonraithe, go háirithe na coinníollacha faoinar féidir le comhalta feidhmiú thar ceann comhalta eile chomh maith le haon riachtanais maidir le córam, i gcás inarb iomchuí.

Airteagal 38

Feidhmeanna agus cumhachtaí an Stiúrthóra Feidhmiúcháin

1. Is é an Stiúrthóir Feidhmiúcháin, a mbeidh neamhspleáchas iomlán aige i gcomhlíonadh a chúraimí nó a cúraimí, a dhéanfaidh bainistiú ar an nGníomhaireacht. Gan dochar d'inniúlachtaí an Choimisiúin ná an Bhoird Bhainistíochta, ní iarrfaidh an Stiúrthóir Feidhmiúcháin treoir ná ní ghlacfaidh sé nó sí treoir ó aon rialtas ná ó aon chomhlacht eile.

2. Féadfaidh Parlaimint na hEorpa nó an Chomhairle cuireadh a thabhairt don Stiúrthóir Feidhmiúcháin tuairisc a thabhairt ar chomhlíonadh a thascanna nó a tascanna.

3. Beidh na feidhmeanna agus na cumhachtaí seo a leanas ag an Stiúrthóir Feidhmiúcháin:

(a) formheasfaidh sé bearta na Gníomhaireachta dá sainmhínítear in Airteagal 18 laistigh de na teorainneacha a shonraítear leis an Rialachán seo, lena rialacha cur chun feidhme agus le haon dlí is infheidhme;

(b) déanfaidh sé cinneadh faoi chigireacht agus faoi imscrúduithe dá bhforáiltear dóibh in Airteagal 54 agus in Airteagal 55;

(c) sannfaidh sé tascanna deimhniúcháin ar na húdaráis náisiúnta eitlíochta nó ar aonáin cháilithe de réir na dtreoirlínte arna leagan síos ag an mBord Bainistíochta;

(d) tabharfaidh sé faoi aon fheidhmeanna idirnáisiúnta agus faoi aon chomhoibriú teicniúil le tríú tíortha de bhun Airteagal 27;

(e) déanfaidh sé gach beart is gá, lena n-áirítear treoracha inmheánacha riaracháin a ghlacadh agus fógraí a fhoilsiú, chun a áirithiú go bhfeidhmeoidh an Ghníomhaireacht i gcomhréir le forálacha an Rialacháin seo;

(f) ullmhóidh sé dréacht-tuarascáil ghinearálta gach bliain agus cuirfidh sé faoi bhráid an Bhoird Bhainistíochta í;

(g) feidhmeoidh sé na cumhachtaí a leagtar síos in Airteagal 29(2) maidir le foireann na Gníomhaireachta;

(h) dréachtóidh sé meastacháin ar ioncaim agus ar chaiteachas na Gníomhaireachta de bhun Airteagal 59, agus cuirfidh sé an buiséad chun feidhme de bhun Airteagal 60;

(i) tarmligfidh sé a chumhachtaí nó a cumhachtaí do chomhaltaí eile d'fhoireann na Gníomhaireachta faoi réir rialacha a ghlacfar i gcomhréir leis an nós imeachta dá dtagraítear in Airteagal 65(2);

(j) déanfaidh sé cinntí le toiliú an Bhoird Bhainistíochta, maidir le hoifigí áitiúla a bhunú sna Ballstáit i gcomhréir le hAirteagal 28(3);

(k) ullmhóidh sé an clár oibre bliantúil agus cuirfidh sé chun feidhme é;

(l) freagróidh sé ar iarratais ar chúnamh ón gCoimisiún.

Airteagal 39

Oifigigh shinsearacha a cheapadh

1. Ceapfar an Stiúrthóir Feidhmiúcháin ar bhonn fiúntais agus ar bhonn inniúlachta agus taithí doiciméadaithe a bhaineann le hábhar na heitlíochta sibhialta. Féadfaidh an Bord Bainistíochta an Stiúrthóir Feidhmiúcháin a cheapadh nó a bhriseadh as a phost ar thogra ón gCoimisiún. Glacfaidh an Bord Bainistíochta a chinneadh le tromlach trí cheathrú dá chomhaltaí. Sula gceapfar é, d'fhéadfadh sé go n-iarrfaí ar an iarrthóir a roghnaigh an Bord Bainistíochta dearbhú a dhéanamh os comhair an choiste inniúil nó os comhair na gcoistí inniúla de chuid Pharlaimint na hEorpa agus ceisteanna a fhreagairt ó chomhaltaí an choiste nó ó chomhaltaí na gcoistí sin.

2. Féadfaidh Stiúrthóir amháin nó níos mó ná Stiúrthóir amháin cúnamh a thabhairt don Stiúrthóir Feidhmiúcháin. Má bhíonn an Stiúrthóir Feidhmiúcháin as láthair nó mura mbeidh sé nó sí ar fáil, glacfaidh duine de na Stiúrthóirí a ionad nó a hionad.

3. Ceapfar Stiúrthóirí na Gníomhaireachta ar bhonn inniúlachta gairmiúla is ábhartha maidir leis an eitlíocht shibhialt